**Z A P I S N I K**

**SA 4. SJEDNICE GRADSKOG VIJEĆA**

**GRADA IVANIĆ-GRADA**

U Ivanić-Gradu, 26. listopada 2017.

4. sjednica Gradskog vijeća Grada Ivanić-Grada održana je dana 26. listopada 2017. godine s početkom u 16,00 sati u Spomen domu Alojz Vulinec, Beliceva 1, Ivanić-Grad.

Bilješke vodi Tihana Vuković Počuč – voditeljica Odsjeka za poslove Gradskog vijeća i Gradonačelnika.

Prisutni članovi Gradskog vijeća:

Željko Pongrac, Branko Petrinec, Željko Brezovečki , Milica Piličić, Lovorko Matković, Goran Leš, Tena Kovačević, Krešimir Ceranić, Krešimir Golubić, Drago Dianek, Davor Srebačić

Odsutni: Žaklin Acinger Rogić, Sanda Špoljarić Carević, Pero Vržogić, Krešimir Malec, Stjepan Klak, Mirna Češković

Ostali prisutni:

1. Javor Bojan Leš - Gradonačelnik Grada Ivanić-Grada
2. Željko Posilović - zamjenik Gradonačelnika Grada Ivanić-Grada
3. Tomislav Cuvaj – zamjenik Gradonačelnika Grada Ivanić-Grada
4. Milivoj Maršić - pročelnik Upravnog odjela za financije, gospodarstvo, komunalne djelatnosti i prostorno planiranje
5. Martina Kovač Crnčec - pročelnica Upravnog odjela za lokalnu samoupravu, pravne poslove i društvene djelatnosti
6. Tihana Vuković Počuč – voditeljica Odsjeka za poslove Gradskog vijeća i Gradonačelnika
7. Tomislav Abramović – komunalni redar
8. Mario Mikulić - direktor Komunalnog centra Ivanić-Grad d.o.o.
9. Valentin Gadža – direktor Razvojne agencije IGRA d.o.o.
10. Sanja Radošević – direktorica IVAKOP d.o.o.
11. Tomislav Masten – direktor Vodoopskrbe i odvodnje Zagrebačke županije d.o.o.
12. Terezija Mirković Berković – predstavnica Urbanističkog instituta Hrvatske d.o.o.
13. Vilma Stopfer - predstavnica Urbanističkog instituta Hrvatske d.o.o.
14. Maja Rodić Škondro – ravnateljica Dječjeg vrtić Roda
15. Marina Čalušić – ravnateljica Dječjeg vrtića Ivanić-Grad
16. Igor Mužina – tajnik Gradske zajednice športskih udruga
17. Obiteljski radio Ivanić d.o.o.

Predsjednik Gradskog vijeća g. Pongrac – otvorio je 4. sjednicu te konstatirao da je na sjednici od ukupno 17 trenutno prisutno 11 vijećnika, što predstavlja većinu članova Gradskog vijeća, postoji kvorum te se mogu donositi pravovaljane odluke.

Na sjednici je jednoglasno usvojen Zapisnik sa 3. sjednice Gradskog vijeća.

Gradsko vijeće jednoglasno je usvojilo sljedeći

**D N E V N I R E D**

1. Aktualni sat
2. Razmatranje Financijskog izvješća i Izvješća o radu trgovačkog društva Vodoopskrba i odvodnja Zagrebačke županije d.o.o. za 2016. godinu i donošenje Zaključka o prihvaćanju istog,
3. Informacija – Analiza gospodarskih pokazatelja u Ivanić-Gradu za 2016.,

Informacija – Studija nove lokacije groblja Ivanić-Grad,

1. Razmatranje Financijskog izvješća i Izvješća o poslovanju trgovačkog društva Komunalni centar Ivanić-Grad d.o.o. za 2016. godinu i donošenje Zaključka o prihvaćanju istog,
2. Razmatranje Izvješća o ostvarivanju godišnjeg plana i programa rada Dječjeg vrtića Roda za pedagošku godinu 2016./2017. i donošenje Zaključka o primanju istog na znanje*,*
3. Razmatranje Izvješća o realizaciji Godišnjeg plana i izvedbenog programa rada Dječjeg vrtića Ivanić Grad za pedagošku godinu 2016./2017., kao i Financijsko izvješće za 2016. godinu.,
4. Razmatranje Financijskog izvješća i Izvješća o radu za 2016. godinu Gradske zajednice športskih udruga Grada Ivanić-Grad i donošenje Zaključka o prihvaćanju istog,
5. Razmatranje prijedloga i Financijskog izvješća i Izvješća o poslovanju trgovačkog društva Ivaplin d.o.o. za 2016. godinu i donošenje Zaključka o prihvaćanju istog,
6. Razmatranje prijedloga i donošenje Odluke izmijeni Odluke o vrijednosti boda za obračun komunalne naknade,
7. Razmatranje prijedloga i donošenje Odluke o izmjeni Odluke o izboru člana Odbora za statut i poslovnik,
8. Razmatranje prijedloga i donošenje Odluke o odobravanju financiranja i pokretanju izgradnje građevine “Šetnice uz rijeku Lonju – obuhvat od Omladinskog do Tomislavovog mosta“,
9. Razno.
10. **TOČKA**

g. Krešimir Golubić – pozdravlja prisutne, navodi da ima jedno pitanje, zapravo kao vijećnička opservacija što se tiče proslave Dana neovisnosti. Zanima ga, kada je Dan neovisnosti to nije slučaj samo za Ivanić-Grad nego za mnogo gradova u Hrvatskoj, pa misli da manje od 5% kućanstava izvjesi hrvatsku zastavu, te ga zanima možda netko ima informaciju da li je to uopće neka društvena klima takva da ljudi istjecanje hrvatske zastave poistovjećuju sa slaganjem sa kime ili ne, i druga stvar ako neki ljudi nemaju hrvatsku zastavu kod sebe on kao gradski vijećnik poziva prvih deset građana koji nemaju hrvatsku zastavu da mu se jave i deset zastava hrvatskih će podijeliti neka se vijore na Dan neovisnosti i na ostale državne blagdane.

Predsjednik Gradskog vijeća – navodi da je tu teško dati bilo kakav odgovor, to je do građana, njihove savjesti i razmišljanja o onome što je bitno za Republiku Hrvatsku, ali u svakom slučaju kao inicijativa zahvaljuje se.

g. Branko Petrinec – pozdravlja nazočne, ima nekoliko pitanje, jedno je vezano za Hrvatske vode, nekakav dopis za kanal u Šumećanima, dolje ona Lipljanica, misli da se tako zove to je na međi između Čazme i Grada Ivanić-Grada, da se počisti, znači to bi trebao nekakav dopis prema Hrvatskim vodama. Isto nešto što nije u ingerenciji Grada, ali možda isto dopis nekome ili urgirati, vezano za županijsku cestu Šemovec-Greda Breška- Trebovec, sada ima stvarno na puno mjesta da je bankina uništena, baš u Šemovcu kod zavoja pa jel mogu to sanirati, sada je problem dok je kiša pa se onda niti ne vidi, ne zna se da li je, točnije kolika je rupa, i državna cesta D 43 u Šumećanima ispod doma uništena je bankina i utonula je malo cesta, to je dio koji nije bio u sanaciji. Treće pitanje za Gradonačelnika da li se razmišlja da Ivanić-Grad preuzme neke decentralizirane funkcije, prvenstveno misli na školstvo i na urbanizam. Zamoljen je od građana Šumećana da pita kada bi se igralište dječje napravilo u Šumećanima s obzirom da je sada koliko se zna riješen onaj komad zemlje uz Dom.

Gradonačelnik – pozdravlja predsjednika, sve vijećnike, što se tiče dopisa vezano za Šumećane, Šemovec, Brešku Gredu, tu je i komunalni redar, misli da neće biti nikakvih problema da se po tom pitanju djeluje. Što se tiče same državne ceste, tu može reći jedino da ima dogovoren sastanak sa predsjednikom Uprave Hrvatskih cesta gospodinom Škorićem, pa između ostaloga tema razgovora će biti nastavak radova na nogostupu u Šumećanima pa onda može i to staviti kao temu. Što se tiče decentraliziranih funkcija, o školstvu može reći da se nije razmišljalo, što se tiče prostornog planiranja rade se neke projekcije i razmišlja se o tome, nije još donijet stav, ali razmatra se takvu nekakvu mogućnost, a što se tiče Šumećana i igrališta, ure4đenje igrališta iza Doma to će u idućem proračunu, odnosno u idućoj proračunskoj godini realizirati.

g. Željko Brezovečki – sve lijepo pozdravlja i iskoristiti će priliku pa neće postaviti svih pet pitanja jer vidi da nema direktora Ivaplina i to će sačuvati za drugi put, a pitati će samo nešto što misli da nije tako jako važno, ali da bi trebalo napraviti, pa evo kada se šeće gradom po novoj Šetnici učestalo se voze ljudi sa autima. Od strane Jalševca ulaze sa autom gore i odu na ribičiju, znači ima auta, i motori se voze ne bi vjerovali po šetnici, pa bi molio kod one trafostanice gore ako se može samo jedan stupić staviti i riješi se s tim sve. Drugu stvar, želi pohvaliti komunalno poduzeće i sve djelatnike koji su se angažirali oko Bučijade jer stvarno evo ova Bučijada iziskivala je puno truda i svega toga i eto grad je bio, rekao bi, najljepše okićen i sve je funkcioniralo kako treba, pa evo javno se zahvaljuju Komunalnom poduzeću jer sigurno uz takav broj djelatnika koji ima misli da je morao itekako se naraditi, dugo u noć se vidjelo da ljudi rade, pa jedna velika hvala. Još bi želio samo pitati Gradonačelnika da li se može neke stvari riješiti, a odnosi se na to ona rasvjeta uz groblje. Iako je dan nalog i prije mjesec, dva su se postavila rasvjetna tijela, ponovno već tri lampe ne svijetle, već su potrgane, unutra žarulje vise i nedostaje cijeli jedan stup. Ne zna šta se dešava, ali stvarno možda sa načelnikom Policijske uprave ili s nekim da se malo napravi da bude noćna ophodnja pješke, dečki se voze u autu, ali žali bože šta se oni voze u autu jer čim auto prođe od toga nema ništa. Da se uputi pješačka patrola i da se malo tome stane na kraj jer žali bože šta komunalno poduzeće i Grad Ivanić-Grad izdvaja sredstva i to stalno obnavlja ako se učestalo ponovno trga i opet na istim mjestima.

Gradonačelnik – pokušat će odgovoriti na dva pitanja, a pitanje pohvale Komunalnom centru, tome se može samo pridružiti u vijećnikovoj ocijeni. Što se tiče Šetnice, misli da je to već raspravljano u Gradu i da komunalni redar ako nije, misli da je već naručio stupiće, da će biti postavljeni na sva mjesta gdje se može priči Šetnici sa vozilima. Što se tiče rasvjete uz groblje, ono što može samo reći po tom pitanju je, prvo da projekt Šetnice kreće kroz deset dana te rekonstruirat će se kompletno ta javna rasvjeta, drugo u idućoj godini je u planu kompletna izmjena rasvjete u gradu i uvođenje LED rasvjete čime će se i taj dio priče riješiti i također iduće godine je u planu uvođenje nadzora, kamera, praktički će se pokriti kompletnu Šetnicu i kompletni centar grada sa kamerama pa će i taj dio grada biti pokriven kamerama i misli da nakon toga će biti puno manje vandalizma.

1. **TOČKA**

g. Tomislav Masten – sve pozdravlja, te navodi da što se tiče Izvješća o radu za prošlu godinu misli da više, manje svi znaju da su zapravo tu 2016. godinu funkcionirali prvih šest mjeseci kao sedam trgovačkih društava, a drugih šest mjeseci kao jedinstveno trgovačko društvo i ovo što je pred vijećnicima to je zapravo jedno sublimirano ili kompilirano Izvješće o radu za prethodnu godinu. Poznato je da je VIOZŽ je nastala spajanjem sedam trgovačkoj društava, da je Županija na lokalne jedinice prepustila vlasnički udio u svojem poduzeću, a da su svi gradovi i općine, znači 4 grada i 10 općina, svoja dotadašnja trgovačka društva koja su se bavila vodoopskrbom i odvodnjom pripojili vodovodu Zagrebačke županije. Ono zbog čega je sama firma osnovana i što je bio temelj kada se počelo o tome razgovarati jest regionalni vodoopskrbni sustav istočnog dijela Zagrebačke županije, kao što je poznato već nekoliko godina sprema se veliki investicijski projekt planiran za financiranje iz sredstava EU i to je regionalni vodoopskrbni sustav Zagreb istok. On se planira na čitavom području o kojem je govorio, od 105 000 stanovnika, a na području konkretno bivše Općine Ivanić-Grad ili na području Ivanić-Grada, Kloštra i Križa, tu se radi o cca 50 km rekonstrukcije vodoopskrbne mreže, jer bez obzira što je vodoopskrbna mreža na području Grada Ivanić-Grada u stanju da su ovdje vrlo mali gubici, iznose cca između 16 i 17% što je ne samo za Hrvatske već čak i šire europske prilike dosta dobro, da ne kaže odlično, međutim sama mreža je dosta stara i postoji određenih problema i u perspektivi se očekuje veće probleme, znači kroz EU fondove će se uspjeti riješiti sanaciju te mreže u duljini od 50 km. Također ono što bi se trebalo riješiti kroz taj EU projekt je novo vodocrpilište na Kosnici koji će se opskrbljivati istok Zagrebačke županije koji će biti u vlasništvu tvrtke i koji će imati dostatne kapacitete da u perspektivi rješava bilo kakve potrebe za vodom čitavog ovog područja pa i šire. Sam projekt težak je 706.000.000,00 kn, iako u Izvješću piše 702, ali po završnom izvješću Jaspersa koje je dobiveno prije dva mjeseca radi se o 706.000.000,00 kn od čega 70% financira EU, 12% financiraju Hrvatske vode, 12% Ministarstvo energetike i zaštite okoliša, a 6% bi trebala financirati ta lokalna komponenta, a opet to se ne odnosi na proračunska sredstva nego se odnosi na cijenu vode, odnosno iz cijene vode bi se trebala financirati ta lokalna komponenta.- Što se tiče samog projekta on je u stanju da je eto dobiveno završno izvješće Jaspersa, samim tim, to je onaj konačni dokument poslije kojeg više nema natrag, očekuje u slijedećih još nekoliko mjeseci da se dobije konačnu potvrdu iz Brisela za projekt, međutim čim je dobiveno od Jaspersa završno izvješće taj projekt je praktički prošao, u fazi realizacije. Prve natječaje za radove očekuju krajem godine, znači nekakvi 12. mjesec, možda 1., to je sad petnaestak dana gore dolje, ali proljeće je zapravo početak radova po projektu Zagreb istok realan rok i vjeruje da će tada krenuti u realizaciju svega navedenog. Također Vodoopskrba i odvodnja Zagrebačke županije uz taj centralni projekt koji je i vodila od prvog dana, je preuzela i tri druga EU projekta, to je projekt aglomeracije Rugvica-Dugo Selo, ili sustav pročišćavanja i odvodnje otpadnih voda Rugvica-Dugo Selo, a zapravo radi se o projektu teškom 174.000.000,00 kn za koji je prije desetak dana potpisan ugovor, on je definitivno prihvaćen od svih tijela koja su nadležna i kreće se u realizaciju samog projekta, prvi natječaji su već na onom famoznom konzultiranju sa izvođačima što je obveza raditi po novom Zakonu o javnoj nabavi. To je prvi projekt koji je doveden faktički da on je već u realizaciji na neki način, a isto radove očekuju u proljeće, jer u ovom zimskom periodu se očekuje da prođu žalbe, tužbe, molbe, zna se kako to sve ide po Zakonu o javnoj nabavi u Hrvatskoj. Treći projekt koji je također došao u dosta visoku fazu izvedenosti to je projekt aglomeracije Vrbovec ili konkretno Projekt ulaganja u vodoopskrbu i odvodnju u Vrbovcu, tako ga vode Hrvatske vode, gdje se radi o izgradnji kanalizacije i novog uređaja u Gradu Vrbovcu težak 151.000.000,00 kn, sve cijene su naravno bez PDV-a, gdje je u fazi čekanja završnog izvješća Jaspersa, poslan im je prije mjesec dana aplikacijski paket i studija izvodljivosti na razmatranje i vjeruje da će vrlo skoro dobiti završno izvješće, nema razloga da ga se ne dobije. Ono što prisutne vjerojatno najviše zanima, zanima ih i treći projekt koji je preuzet a to je aglomeracija Ivanić i sustav odvodnje i pročišćavanja otpadnih voda kojeg na žalost za razliku od Vrbovca i Dugog Sela nije se uspjelo spasiti da odmah ga se gurne u ovu varijantu, odnosno da sa starim pokazateljima koji su rađeni se kreće u aplikaciju i u završetak studije jer je na dan kada je spajano u jednu tvrtku je točno dan prije istekao Ugovor između tadašnje odvodnje i izvođača izrade Studije izvodljivosti i aplikacijskog paketa i jednostavno se moralo nanovo pokretati čitav postupak i novelirat Studiju. Natječaj za izradu novelacije Studije je vani, očekuje tijekom godine izvođača i nakon toga rok izvođenja je četiri mjeseca i očekuje da iduće godine u ljeto bude projekt Ivanić u fazi u kojoj je sada Vrbovec ili Dugo Selo, realan početak radova po toj aplikaciji je proljeće 2019. godine, to je nekakav realan rok da se provede i prve postupke javne nabave i da se može izaći sa operativom van. Što se tiče same pripremnosti projekta mora reći da je projekt Ivanić možda čak i po stupnju pripremljenosti u boljoj fazi od Vrbovca jer ima tu faktički dobrim dijelom, 80 -90% imovinsko pravnih odnosa riješeno, riješeno je pitanje projektne dokumentacije, znači novelacija Studije će samo malo ulaziti u stari dio Ivanića sa obuhvatom koji je Grad tražio da se proširi malo obuhvat, ali to je nekakve podatke i pokazatelje, na ukupnoj formi koja se sada gleda kao cjelina, ne bi trebalo raditi nikakve probleme i to će biti riješeno. Ono što je još i pripremi za buduće razdoblje, ovdje se navodi kao Projekt odvodnje Sveti Ivan Zelina, u međuvremenu su Hrvatske vode tražile da se to proširi i na Brckovljane, tako da je projektni zadatak ovih dana utvrđen i također kreće se u nabavu Studije za izradu kanalizacije na području Zeline i Brckovljana koji bi trebali zaživjeti kasnije poslije svih ovih projekata, ali da se ima taj jedan kontinuitet povlačenja EU sredstava znači od Dogog Sela, RVS-a Vrbovca, Ivanić-Grada, pa i nakon što prvi projekti budu realizirani kroz tri, četiri godine da bude taj kontinuitet prema tim manjim mjestima kako ističu rokovi, Hrvatska se obvezala da će sva naselja veća od 2 500 stanovnika do kraja 2018. godine imati riješeno pitanje pročišćavanja otpadnih voda što je dosta dvojbeno s obzirom na stanje svih projekata u Hrvatskoj, ali ono što se očekuje da barem budu započeti radovi na tome, odnosno da budu u nekakvoj ozbiljnoj fazi, a manja mjesta dolaze na red tek 20121., 20123. godine, t u tom kontekstu su i ovi manji projekti o kojima govori. Također su u Izvješću popisane i javna i bagatelna nabava koju su radile ne samo VIOZŽ nego i sve ostale firme koje su danas u sastavu VIOZŽ, te je na kraju napravljen još i taj financijski dio samog Izvješća kako bi vidjeli kada se konsolidira čitava VIOZŽ kako to zapravo danas izgleda. Svi financijski prihodi u prošloj godini su iznosili 57.989.000,00 kn i rashodi 56.118.000,00 kn. Što se tiče samih kadrova u VIOZŽ Društvo je sa 31.12. imalo 122 djelatnika, ako se pogleda predzadnju stranicu Izvješća vidjet će se iz kojih su trgovačkih društava koji broj ljudi je preuzet sa spajanjem prošle godine. Navodi da je sa njim danas prisutan i voditelj PJ VIOZŽ za Ivanić-Grad i okolne općine, gospodin Broz, te ukoliko ima pitanja mogu odgovoriti na neka detaljnija pitanja koja osobno možda neće znati, a na ona tzv. malo centralnija će odgovarati osobno.

g. Krešimir Golubić – ima pitanje za g. Mastena, zanima ga, pošto je Vodoopskrba i odvodnja kao sublimirano poduzeće svih poduzeća koja su bila unutar lokalnih jedinica u Zagrebačkoj županiji koja su to htjela da se udruže, ali zanima ga kada su razgovarali prije nekoliko mjeseci na danu poduzetnika u Ivanić-Gradu bilo je postavljeno pitanje šta je sa iznosom dugova koje su pojedina poduzeća unijela u to zajedničko poduzeće. Znači nije iznos duga jednak koji je došao od poduzeća koje se sublimiralo iz Ivanića, iz Dugog Sela, itd. Jedna opservacija, ovo je čisto pitanje financijskog izvještavanja, znači ova je točka dnevnog reda financijsko izvještavanje, a ne izvještavanje o tehničkim aktivnostima. Ako je ukupan prihod Vodoopskrbe i odvodnje Zagrebačke županije 28.000.000,00 kn, g Masten je rekao da dug onog Dugog Sela koji je zapravo najvidljiviji u tom spojenom poduzeću, da nije ušao u bilancu zajedničke kompanije, a iz sadašnje bilance Vodoopskrbe i odvodnje prihod poduzeća prošle godine 28.000.000,00 kn, a dugovi poduzeća su 46.000.000,00 kn. Znači dugovi premašuju prihode, u odnosu na prihode su 164% i zanima ga da gospodin Masten pojasni što je sadržano u ovim dugovima, kratkoročnim i dugoročnim obvezama u financijskom izvješću 2016. godine.

g. Tomislav Masten – navodi da, ako se dobro sjeća rasprave na Dan poduzetnika tada u Ivanić-Gradu, tada je rekao da ne postoje dugovi od 46.000.000,00 kn. Znači, Vodoopskrba i odvodnja Zagrebačke županije je preuzela sedam poduzeća sa njihovim pravima i obvezama kao što piše u izvješću i godišnji prihodi su 57.000.000,00 kn bili za cijelu godinu, znači sublimira se i one prihode koji su se bilježili u prvih 6 mjeseci na neka druga poduzeća, poslije su ta poduzeća postala dio VIOZŽ, pa se računa da su to bili ukupni prihodi. Što se tiče konkretno dugova iz Dugog Sela, bivši DUKOM je u sporu sa Vodoopskrbom i odvodnjom Grada Zagreba po pitanju nabave pitke vode gdje je Zagreb sustavno, 2011., 2012., 2013., 2014. i 2015. sustavno pljačkao Rugvicu i Brckovljane naplaćujući im vodu po 4, 68 kn što zapravo nije moglo niti jedna cijena konačna prema građanima izdržati. Zbog toga su završili na sudu, Vijeće za vodne usluge utvrdilo je privremenu mjeru na 2,08 kn i od tog datuma, a to je od 2015. godine zapravo više se dugovi koji postoje između VIO i DUKOM-a ne gomilaju jer jednostavno uredno se plaća VIO-u svaki račun za vodu koji dolazi. Ono što je sporno, sporno je 15.900.000,00 ili 15.800.000,00 kn koji je su sudskom sporu gdje se treba utvrditi koliko taj dug zapravo je. Kada se govori o tih 15.800.000,00 – 15.900.000,00 kn radi se o obračunu po cijeni od 4,68 za koju je Vijeće za vodne usluge već na samom početku utvrdilo da je potpuno nerealno. U takvoj situaciji sada su u fazi sudskog spora, vještačenja koliko je zapravo ta cijena bila, međutim neovisno o tome kako će na kraju to ispasti navodi da imaju i drugi sudski spor sa VIO Zagreb, a to je za djelovanje bivšeg Vodovoda Vrbovec gdje VIOZŽ od VIO-a Zagreb potražuje da vrati novac koji je preplaćen od 5.000.000,00 kn za vodu u razdoblju između 2013. I 2016. godine, jer 2013. stupile su na snagu izmjene Zakona o vodama koje su utvrdile da jedan isporučitelj drugom isporučitelju može prodavati vodu isključivo po cijeni stvarnog troška plus amortizacija, a ne po komercijalnoj cijeni kao što ide prema građanima, znači konačnoj cijeni koja ide prema građanima i tu VIOZŽ potražuje novce od VIO Zagreb. Međutim dok sud ne utvrdi kolika je stvarna cijena za bivši DUKOM i za Komunalac Vrbovec, VIOZŽ funkcionira najnormalnije i plaća svoje račune u Vrbovcu po 2,18 kn za koje je također donesena privremena mjera Vijeća za vodne usluge. Ono što može reći da su za područje Ivanić-Grada pokrenuli spor, ovih dana su u fazi pokretanja spora sa Gradom Zagrebom jer traže da se ulazna cijena za Ivanić-Grad koja trenutno iznosi 2,53 kn, Radi se o Ivanić-Gradu, Kloštru i Križu, da se smanji jer smatraju da je ona potpuno nerealna na način kao što ju je VIO-a Zagreb odredio, a VIOZŽ je u onom momentu kada se puštalo cijeli taj sustav u pogon nije imao alternative nego prihvatiti njihovu ponudu, međutim Zakon o vodama je rekao nešto sasvim drugo. Tu postoji splet čitavih okolnosti koje tek treba utvrditi što će se dogoditi i kada će one biti utvrđene, ovih dana ide se s jednom inicijativom prema VIO Zagreb da se nagode u tom sporu jer misli da nijednoj strani nije u interesu da se previše sudi međutim definitivno taj spor ili uopće neće ili još dugo, dugo vremena neće utjecati na rad ovog poduzeća. Što se tiče drugih sporova koje VIOZŽ ima, najveći spor koji je unijet u ovo poduzeće je spor koji je unio bivša Vodovod i odvodnja Ivanić. Oni su unijeli spor sa tvrtkom Kapitel oko izvođenja kanalizacije na području Općine Križ gdje zapravo Kapitel potražuje cca 6.000.000,00 kn za izvedene radove na izgradnji kanalizacije Obedišće i to je malo veći problem od ovog koji je sa VI jer to je problem da su ti dugovi sada na naplati, Kapitel je tužio početkom ove godine i krenuo je u prisilnu naplatu prema VIOZŽ i s njim je trenutno u sudskom sporu, naravno ovdje postoji i jedan ugovor bivšeg Ivakop-a i Općine Križ po kojem Općina Križ se obvezuje odlukom njihovog Općinskog vijeća da će nadoknaditi tvrtki sve one troškove koje će imati kod te izgradnje međutim ta situacija se toliko zapetljala i to dolazi iz jednog vremena prije nego što je bila i ova gradska uprava i u Gradu Ivaniću i Općinska uprava u Općini Križ, kako će taj spor na kraju završiti to ne može reći. Tu ima svega i svačega, tu su se gradili plinovodi sredstvima vodovoda, tu su se gradili nogostupi sredstvima vodovoda, bili su investitori na nekakvim stvarima na kojima uopće nisu smjeli biti investitori po Zakonu o vodama, itd. i to je jedna situacija koja će se u nekakvoj perspektivi raspetljati. Kako će se raspetljati, navodi da ne pitaju njega, zna o čemu se radi ali detaljno kako je do toga došlo to mu je vrlo zbunjujuće gledajući to iz današnje pozicije, mora priznati da takav slučaj rijetko kad se vidi u Hrvatskoj. Međutim i to je jedna stvar koja opterećuje poslovanje ove firme, međutim VIOZŽ je financijski u ovom momentu toliko jak zato što se ujedinio, da i eventualni spor od 5-6 milijuna kuna, ne kaže da će ga platiti, ali financijski je toliko jak da se mogu i suditi i tjerati tu nekakvu, nada se, pravdu, gdje će u perspektivi izaći kao pobjednici i zatvoriti taj dug prema Kapitelu, na neki način da će Općina Križ kompenzirati ta sredstva i da će moći i dalje funkcionirati. Na žalost Općina Križ je danas u takvom stanju da ni oni nemaju baš bog zna kakvu financijsku stabilnost da bi mogli u tome pratiti, no radi se to kroz nekakve modele, pokušava se i tu neke stvari dogovoriti, pokušava se nagoditi sa izvođačem koji je to izvodio, ali to su neki kosturi iz ormara koji padaju pod noge i kompliciraju život u svakodnevnom poslovanju koje imaju. To su dva ključna spora koja vodi VIOZŽ, ovo ostalo su sve sporovi koji se odnose na nekakve radne odnose, al u pravilu ti iznosi su zanemarivi u odnosu na ovo o čemu se govori u ova dva velika spora.

Prije pristupanja glasovanju utvrđeno je da je na sjednici Gradskog vijeća prisutno 11 vijećnika.

Provedenim glasovanjem konstatirano je da je sa 9 glasova za i 2 glasa suzdržana usvojen

**Z A K LJ U Č A K**

**o prihvaćanju financijskog izvješća i izvješća o poslovanju trgovačkog društva Vodoopskrba i odvodnja Zagrebačke županije za 2016. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

1. **TOČKA**

g. Krešimir Golubić - Zahvaljuje na prilici za iznošenje analize, te navodi da želi informirati o Analizi financijskih pokazatelja u Ivanić-Gradu za 2016. godinu sa procjene i evaluacije financijskih izvještaja trgovačkih društava obveznika poreza na dobit. Analizirat će gospodarske trendove, ostvarene prihode, ostvarene investicije, pokazatelj uspješnosti i pokazatelje neke po stanovniku i usporediti će Ivanić-Grad sa drugim gradovima u Zagrebačkoj županiji po nekim pokazateljima koji su možda najjasniji svima za razumijevanje. U Republici Hrvatskoj imamo 556 jedinica lokalne i regionalne samouprave, od toga imamo 128 gradova, znači tih 556 jedinica lokalne samouprave ako gledamo na kojem mjestu se nalazi Ivanić-Grad danas u Republici Hrvatskoj, znači po nekom rangu po pokazateljima, nalazi se između od četrdeset četvrtog otprilike do šezdeset i nekog mjesta po razvijenosti ili po razvoju ekonomske aktivnosti poduzetnika, a to znači da smo mi ovdje u Ivanić-Gradu među 25% najrazvijenijih jedinica lokalne samouprave u Republici Hrvatskoj, znači među onom četvrtinom najrazvijenijih, znači ovi kriteriji objedinjuju gradove i općine. Recimo, znači na 44. mjestu smo po broju poduzetnika, u Ivaniću imamo 333 poduzetnika, ako to umanjimo za jednu četvrtinu koji nisu aktivni dolazimo do stvarnog broja poduzetnika koji ostvaruju neke prihode. Ako gledamo grad Ivanić-Grad, gospodarstvo Ivanić-Grada je na 45. mjestu po broju zaposlenih u gospodarstvu, znači u gospodarstvu imamo 2341 zaposlenog, a u ukupni radni kontingent, znači svi građani Ivanić-Grada koji su zaposleni njih ima 4648, znači svaki drugi građanin Ivanić-Grada radi u gospodarstvu, a onaj koji ne radi u gospodarstvu pod to se podrazumijevaju to su javne službe, od, znači, ambulante, škole i sve ostale javne službe koje nisu znači trgovački subjekti. Ako gledamo u ukupnom prihodu Ivanić-Grada znači sva poduzeća su ostvarila prihod u iznosu 1.182.000,00 kn. Tu odmah treba napomenuti da znači rang po stvarnim prihodima Ivanić-Grad je na 61. mjestu u Republici Hrvatskoj, ovdje ne uključuje, ova brojka ne uključuje obrte koji su dohodaši nego samo obrte koji su izjednačeni sa poduzećima kao obveznici poreza na dobit, i ne uključuje OPG-ove i ne uključuje firme koje su, recimo imaju sjedište u Zagrebu, a imaju pogone u Ivanić-Gradu, recimo kao što je Orbico itd., znači ako pogledamo, jer statistički se njih ne može obuhvatiti pošto oni sjedište imaju u drugoj jedinici lokalne samouprave, ali ovo je podatak za firme koje su registrirane na području Grada Ivanić-Grada. I treba reći da od ovog iznosa 30% čini prihod jednog poduzeća, to je znači najjače poduzeće po ekonomskim pokazateljima u gradu Ivanić-Gradu, to je znači ECP, Elektrocentar Petek, a 70 i nešto % svi ostali poduzetnici zajedno. Ako gledamo po ostvarenoj dobiti poduzeća Ivanić-Grad svrstava se na 68 mjesto u Republici Hrvatskoj od 556. Nakon toga, po ostvarenim gubicima poduzeća znači što smo niže to je bolje, na 107 mjestu po gubicima poduzetnika u Hrvatskoj, ako se gleda prema konsolidiranom izvještaju, znači kada se gubici oduzmu od dobiti onaj iznos dodatne vrijednosti koji ostane po tome je Ivanić-Grad na 61. mjestu u Republici Hrvatskoj. Znači ako se gleda u Republici Hrvatskoj recimo, ako svi recimo pitaju gdje je grad Ivanić-Grad i naše susjedne općine, evo kao digresija, pa znači Kloštar Ivanić kao susjedna Općina oni su po pokazateljima od 178. do 221. mjesta. Znači ono su tri puta ekonomski gledano manje razvijeni nego grad Ivanić-Grad, a Križ znači je po pokazateljima od 252. do 392. mjesta po razvijenosti od 556. Znači ako možemo plastično pojasniti šta je to, znači Ivanić-Grad, gospodarstvo, gospodarska aktivnost je tri puta jača nego ona u Kloštru i četiri puta jača nego ona u Križu. Ako se to pretoči u neki ekonomski standard to možemo usporediti kao standard Hrvatske i Austrije, znači između Hrvatske i Austrije razlika u nekoj ekonomskoj razvijenosti je točno otprilike tri i nešto puta, znači ako možemo plastično pojasniti. Slijedeće analiziramo poduzeća prema broju zaposlenih. Znači od onih 333 poduzetnika možete vidjeti da čak ima 70 poduzeća koja nemaju niti jednog zaposlenog, to je po našem zakonu sasvim dozvoljeno, nije to ništa čudno, ali najveći broj poduzeća, u Ivanić-Gradu prevladavaju poduzeća od 1 do 5 zaposlenih. Što to nama govori? Znači to je ono izraženo dominacija mikro gospodarstva, znači ta poduzeća brzo nastaju, ali i brzo nestaju, ovisi o tržišnim silnicama. Dalje od 6 do 15 zaposlenih imamo 43 poduzeća, onda od 16 do 30 zaposlenih, to su recimo poduzeća koja su ostvarila već neki tržišni utjecaj i mogu recimo opstati neko druže vrijeme, imamo 14 poduzeća. Slijedeća stvar predstavlja firme na području grada Ivanić-Grada koje su kako bi rekli perjanice gospodarstva, od 31 do 50 zaposlenih imamo 8 poduzeća, više od 50 imamo 6 poduzeća i recimo to su neke perjanice gospodarstva u gradu Ivanić-Gradu jer ta poduzeća najviše zapošljavaju i najduže su se održala u zadnjih, ovisi koliko dugo radi, 20 godina znači na našem tržištu. Age gledamo Ivanić-Grad ima 333 poduzeća, znači od 128 gradova samo 70 i nešto gradova ima više od 100 poduzeća registriranih u gradu, Ivanić-Grad je onaj gdje je jača poduzetnička aktivnost nego što je prosjek u Republici Hrvatskoj. Slijedeći slajd pokazuje poduzeća prema broju zaposlenih u gradovima Zagrebačke županije u 2016. godini. Ako Ivanić-Grad promatramo kao neku organizacijsku cjelinu i uspoređujemo ga sa jedinicama u okruženju, to su recimo Velika Gorica i Sveta Nedelja, to su one jedinice lokalne samouprave koje su naši najjači konkurenti, a po tome, zato što, sivi stupac prikazuje udio stanovništva u ukupnom broju stanovnika u Zagrebačkoj županiji. Tako, recimo, u Ivanić-Gradu znači ovaj projekt poduzeća 14 ih ima do 30 zaposlenih, 8 do 50 i iznad 50 samo 7, a ako usporedimo po broju stanovnika slične JLS je Sveta Nedelja, ali oni imaju neku lokacijsku prednost kao jednaki broj stanovnika, ali oni imaju skoro četiri puta više poduzeća sa više od 50 zaposlenih. To je snažan ekonomski impuls za tu lokalnu jedinicu i snažni proračunski prihod iz toga proizlazi. S druge strane Velika Gorica koja je definitivno najjače mjesto po broju stanovnika u Županiji ima sličan broj velikih poduzeća kao Sveta Nedelja koja je nekoliko puta manja, ali ima puno više malih, sitnih poduzeća i onda ovdje kao Grad Ivanić-Grad trebamo gledati kako se mi pozicioniramo u toj Županiji, kako da se pozicioniramo što se tiče privlačnosti i atraktivnosti privlačenja onih poduzetnika, a to ćemo još samo na zadnjoj točki. Slijedeći slajd prikazuje broj poduzeća u Ivaniću prema ostvarenoj dobiti, znači što su firme stvorile svojim radom i kako su to one radile. S lijeve strane imate tri stupca, crveno znači da nešto nije dobro, a plavo znači da je dobro. Crveni stupci znači, skroz lijevi stupac prikazuje poduzeća koja su gubitaši, znači koji nisu ostvarili dodatnu vrijednost i moraju te gubitke iz nečega pokriti, ili otpuštanjem ili zaduživanjem ili gašenjem, a drugi i treći stupac su poduzeća koja su ostvarila minimalnu dobit, drugi i treći stupac ima preko 130 poduzeća koja su ostvarila dobit do 10 ili do 50 tisuća kuna, znači oni dnevno zarađuju 150,00 kn i sada recite da li je to dovoljno ili nije dovoljno, a pretpostavljam da svatko može zaključiti da je to premalo za održavanje ekonomske aktivnosti poduzeća. S desne strane je četiri stupca su ona poduzeća u koja se trebamo ugledati i koja trebaju biti primjer dobrog poslovanja. Dobit do 100.000,00 kn ima 23 poduzeća, onda sve što veća dobit to manje poduzeća njih ostvaruje, a onaj uzor kakva trebamo poduzeća privlačiti to su ona koja imaju dobit iznad 700.000,00 kn i više, znači da mogu neku ekonomsku aktivnost održavati jer su se dokazali na tržištu.

Ukoliko ima pitanja drage volje će odgovoriti čim završi prezentacija.

Slijedeći slajd je osnovni financijski pokazatelji poduzeća u Ivanić-Gradu za 2016. godinu, znači ovo su neki bilančni omjeri koje sam pokušao što jednostavnijim rječnikom predstaviti. Znači prvi omjer je od svega šta vidite u nekom poduzeću u Ivanić-Gradu, znači ukupan iznos zaduženosti u toj bilanci je 62 % znači sve šta vidite u toj firmi 62 % ne pripada toj firmi nego pripada njegovim vjerovnicima, znači dobavljačima, bankama itd., a slijedeći stupac je stanje novčanih sredstava u odnosu na imovinu. Znači standard EU, pogotovo to se izvlači iz njemačke ekonomske prakse, znači da poduzeće mora barem 10% svoje imovine imati u novcu, u gotovini, na žiro računu da može biti solventno. Ovdje u Ivanić-Gradu nije loše, znači 8% blizu je toj granici iako je prosjek Hrvatske nekih godina znao biti 2-3%. Slijedeći stupac koji je bitan je potraživanje u odnosu na imovinu, znači 30% svega šta poduzeće knjiži da je njegovo nije još naplatilo zapravo, nije još naplatilo i čeka da to naplati od svojih kupaca. Slijedeći slajd vam je udio investicija u odnosu na imovinu, znači koliko poduzeća godišnje rastu prosječno, znači oko 11% poduzeća prosječno investiraju za neku buduće ekonomsko poslovanje. Zadnja dva slajda su najvažnija, znači što je poduzećima u gradu Ivanić-Gradu ostalo od svih onih aktivnosti tokom godinu dana. Znači oni koji su poslovali s dobiti ostalo im je 5,8% u odnosu na taj ukupni prihod. Sada ako vi svi znate koliko je kamata u banci, netko dobije 5, netko 6, netko 7, to je znači na granici održivosti ili zaduženja putem bankarskog kredita, a poduzeća koja su ostvarila gubitak oni su ostvarili znači u odnosu na prihode 1,5% gubitak to zapravo ne treba previše komentirati. Znači dobici i gubici kreću se, najveći gubitak u Ivaniću je firma koja je oko 3.000.000,00 kn u minusu, a najbolja firma stoji pod malih i srednjih poduzeća koja je u dobiti oko 5.000.000,00 kn, znači ako izuzmemo najveću firmu kao ECP razgovaramo o malim i srednjim poduzećima. Slijedeći slajd koji želim predstaviti je, da ne ispada sad da je sve tako crno ili sumnjivo ima i dobrih trendova koji se javljaju u zadnjih godinu dana kada se vidi da i gospodarstvo Ivanić-Grada izlazi iz krize, a to je da je ostvaren rast prihoda od 14%, ostvaren je rast izvoza od 20%, evo da li bi vi rekli da gospodarstvo Ivanić-Grada izveze u inozemstvo preko 55.000.000,00 kn roba i usluga, evo ja nisam znao taj podatak i nisam ga istražio, znači preko 55.000.000,00 kn izvoz poduzeća koja su registrirana u Ivanić-Gradu. Treći stupac je rast dugova je samo 6%, znači dobro da je rast dugova manji od rasta ukupnih prihoda, znači da firme to svoje poslovanje, akumulaciju stvaraju iz svojih vlastitih kapaciteta, znači ne zaduživanjem kod banaka koje ih opet dugoročno može raditi, ostvarivati kao teret. I rast broja zaposlenih u gospodarstvu je 9%. Ako usporedimo na razini Hrvatske, znači u Hrvatskoj recimo otprilike oko 10-15% kreće se iznos izvoza u prihodu te firme, u Ivaniću na svakih 100,00 kn koje je firma prodala nekom nešto 9,00 kn je izvoz, a 91,00 kn je realizacija u Hrvatskoj, znači nije ni to loše, ali trend je prema boljem i zato to ohrabruje. I sada ako gledamo u što su to investirala mala i srednja poduzeća u Ivanić-Gradu, najveći iznos koji su poduzeća, poduzeće investira da ostvaruje zadržavanje postojećih svojih kapaciteta i da može ostvarivati neke, otkrivati nova tržišta, najviše su ulagali u opremu i strojeve, to je razumljivo, to je 40,3%, nakon toga u građevine 34,5% od svojih investicija i treće u vozila, transportna sredstva. Treba reći, ove tri kategorije održavaju samo postojeću ekonomsku aktivnost poduzeća, ali stvar koja zabrinjava, u cijeloj Hrvatskoj ne samo u Ivanić-Gradu, ono šta se tiče ostvarivanja novih tržišta i novih ekonomskih mogućnosti, softver, istraživanje i razvoj, nove tehnologije firme su uložile samo 2% od svojih ulaganja, a upravo ta stavka kod zemalja EU, kod onih kako se kaže startupova, propulzivnih poduzeća je barem 3 puta veća, znači barem 5-6% ulažu u istraživanje i razvoj, znanje, tehnologije, itd., da ostvare ubuduće tržišnu ekspanziju. Iako treba naglasiti firme u Ivaniću investirale su 93.000.000,00 kn u ove sva četiri aspekta, znači ukupne investicije. I sad želim vam predstaviti samo, ako smo sada govorili o trgovačkim subjektima druga strana medalje su građani koji rade u tim trgovačkim subjektima i zapravo koji se nalaze u Ivanić-Gradu i koje mi svaki dan srećemo, razgovaramo i gledamo znači, kako znači, kako ovdje prebivaju. Prvo znači, izvori prihoda građana u Ivanić-Gradu, znači ako gledamo kakva je to naša radna populacija i onda treba jednostavno biti realan i reći znači da bez prihoda je 34,4% građana Ivanić-Grada. Ako gledate nekog kao pozitivnog primjera, kao Sveta Nedjelja, tu je puno manji omjer jer puno više građana ima priliku zaposliti se u nekom poduzeću, ovdje nema puno više građana priliku zaposliti se zato ne mogu ostvariti neko zaposlenje i nemaju prihoda. Od mirovina 23% stanovništva ima prihode, ali znači stalno ili povremeno radi samo 36,4%, znači što se tiče radno aktivne populacije, znači iznad 18 godina. I sada ostale vrste prihoda su socijalna naknada, prihodi poljoprivrednicima kreće se oko 6%. Znači preko 40% stanovnika Ivanić-Grada ili nema prihoda ili prima socijalnu pomoć, to je što se tiče Grada i gradskog proračuna jedno prilično opterećenje, opterećenje jer kad bi tih 40% stanovnika barem pola bilo zaposleno ako se usporedimo, prije 40 godina, znači 1977. znači INA Naftaplin zapošljavala je na području Ivanić-Grada 6000 ljudi, znači to je više nego što ukupno danas ima zaposlenih uopće u gradu Ivanić-Gradu, a danas u naftnoj industriji u Ivaniću radi 1203 zaposlenika i to je, znači taj jaz još uvijek nije zapravo nadomješten i baš zato ta velika socijalna izdvajanja jesu prilično opterećenje znači za podmirivanje javnih potreba. Svi govore Zagrebačka županija, da mi demistificiramo kakva je Zagrebačka županija, znači ona je najveća brojčano županija u Hrvatskoj, znači po broju stanovnika i automatski je i najveća po rezultatima ukupno, a ono što smo govorili po stanovniku je Zagrebačka županija, to ćemo reći kasnije da vas ne iznenadi previše, znači ima 7% stanovnika, ali gledajte, u udio blokiranih građanima je više od udjela stanovništva Zagrebačke županije u Hrvatskoj. U blokiranim građanima ima 8,4%, u vrijednosti blokade u Hrvatskoj ima 9,25%, ali udio blokiranih građana Županije u broju radno aktivno sposobno stanovništvo je 12% skoro. Znači skoro 5 postotnih bodova, skoro pola više nego šta je iznos stanovništva je blokiranih građana u ukupnoj radnoj populaciji. I ako usporedimo, usporedba prosjeka blokade građana na dan 1.9.2017. godine tada vidimo ovdje da je u Zagrebu znači, ako svi znamo što su blokirani građani, znači to su oni kojima je netko sjeo na računi jednostavno oni su ekonomski u vakuumu, ne mogu ostvarivati prihode dok ne riješe te dugove. Iznos duga po građaninu u Zagrebu je najveći u Hrvatskoj, to je naravno oko 200.000,00 kn, 199.752,00 kn, ali Ivanić-Grad je zapravo ovdje bolji od prosjeka Zagrebačke županije, jer u Županiji prosjek iznosa duga po blokiranom građaninu 151.939,00 kn, a u Ivanić-Gradu je 110.000,00 kn, znači to nije neki sad pokazatelj koji se može sad i reći da je nešto optimistično, ali znači po nekim pokazateljima smo čak iznad Zagrebačke županije. Zadnja dva slajda, znači stanje blokiranih građana Ivanić-Grada, znači govorimo o onoj populaciji koja nema primanja ili ne može ostvarivati primanja. U Ivanić-Gradu je 1269 blokiranih stanovnika, znači koji jednostavno su u takvoj situaciji da si ne mogu, kako se kaže, sami pomoći, moraju ostvarivati neki prihod da mogu prvo riješiti te svoje blokade. Ukupno dužni su građani oko 139.000.000,00 kn, i najveći iznos nisu dužni Gradu, državu, nego najveći iznos dužni su bankama i raznim dobavljačima, telekom firmama, dobavljačima komunalnih usluga, itd.. I sada treba reći da, znači ako gledamo u Županiji, znači najviše ima duga blokiranih građana recimo, dug po građaninu recimo ima Samobor, najmanje ima Žumberak pošto je najmanje stanovnika i to i najmanji dugovi i jesu. Zadnji slajd, prije toga samo da se osvrnem na Zagrebačku županiju, znači koja se uvijek, možda sa razlogom, hvali se da su oni prvi nakon Grada Zagreba u Hrvatskoj, ali ako gledamo po stanovniku ona je tek 13 po razvijenosti u Hrvatskoj, ispred nje je znači još 12 županija, ali to je, da su županije sve jednako brojčano naseljene onda bi se moglo usporediti, ali jedni način je usporedba po broju stanovnika da možemo realno gledati sliku. I sada šta na kraju su neke ekonomske preporuke, znači da li Grad Ivanić-Grad treba razmišljati o distributivnom ili integrativnom upravljanju. Znači distributivno upravljanje je razmišljanje kao u proračunskim kategorijama, znači da li proračunski prihodi su znači i kakvi su prihodi i kakvi su proračunski rashodi, a integrativno upravljanje šta se u zoni EU primjenjuje u zadnjih već dosta godina, znači da se aktivira, da Grad aktivira, ne može on i izravno sudjelovati, ali da bude onaj katalizator aktivacije ukupnih ekonomskih procesa. Ono šta smo govorili prošli puta Grad nije znači izravno nadređen za gospodarstvo, ali ako nije Grad tko je taj koji će ostvarivati, brinuti se o nekom ekonomskom razvoju. I druga stvar je potrebno udruživanje svih dionika razvoja, ono što smo nekad prije govorili na pretprošloj sjednici da sve službe u gradu koje se bave gospodarstvom, i Županija i Porezna uprava i Zavod za statistiku, moraju biti na raspolaganju i umrežene u Gradu da bilo koji investitor, bilo koji znači ima odmah istu informaciju da može usporediti - aha znači Ivanić po tome je konkurentniji, po tome i zato bih ja recimo ovdje investirao ili ne bi investirao, a ovako su informacije razlomljene i onda investitori idu negdje gdje ih mogu dobit na jednom mjestu. I sad, zadnje pitanje, da li ako želimo privući nove poduzetnike, kao neki ekonomski scenarij, da li nam trebaju velike firme za koje se automatski svi i bore ili nam trebaju, možda ono što je malo mudrije, firme sa velikim prihodom po zaposlenom, a to su firme koje ulažu puno u onaj istraživanje i razvoj, u znanje, nove tehnologije, one imaju veliki potencijal za zapošljavanje, a dok velike firme i ovako i onako su otišle u Svetu Nedelju ili Veliku Goricu i sada pitanje, teško da će se one sada preseliti ovdje k nama u Ivanić-Grad, ali ono šta možemo njih animirati ciljano privlačiti, to su firme s velikim prihodom po zaposlenom jer one, kao što sam rekao, ako imaju prihod po zaposlenom znači da ima i dovoljne ekonomske dodatne vrijednosti i akumulacije i njoj nije problem zaposliti dva-tri čovjeka svaka takva firma. Za završetak znači ishodište svega je ta brza i efikasna administracija i raspolaganje informacijama svim na jednom mjestu.

Predsjednik Gradskog vijeća – zahvaljuje na iscrpnoj i kvalitetnoj prezentaciji, te navodi da bi možda samo htio naglasiti da je malo stariji podatak, od prije nekoliko mjeseci na području Grada Ivanić-Grada po poreznim karticama, odnosno po Ministarstvu financija ima 9.500 i nešto zaposlenih osoba. Međutim u onaj broj 40% naravno ulazi cijela populacija pa to tako ispada kako je bilo na slajdovima.

Predsjednik Gradskog vijeća utvrđuje da je **Informacija – Analiza gospodarskih pokazatelja u Ivanić-Gradu za 2016.** primljena na znanje.

 **3. TOČKA**

Gđa. Terezija Mirković Berković - pozdravlja u ime Urbanističkog instituta Hrvatske, svoje osobno ime, kolegice Vilme Stopfer koja će sudjelovati u prezentaciji jedne teme, jednog našeg elaborata koji se zove Studija prostorno geotehničko pedološke lokacije novog groblja. Groblje je jedna vrlo složena tema, prije svega zato što je to, htjeli mi to priznati ili ne, perspektiva sviju nas. Prije ili kasnije ćemo trebati i završiti tamo. Kad se govori o grobljima u Ivanić-Gradu znate da postoji nekoliko lokacija tipično lociranih za vrijeme nastanaka tih groblja, to su relativno mala groblja unutar samog naselja koja su međutim popunjena, ona imaju još nešto malih rezervi, ali ono što je bitno za život grada je osigurati dovoljno prostora za lokaciju novog groblja. Zadatak ove Studije je bio procijeniti jednu od mogućih lokacija pa se uključilo u taj prvi korak koji će eventualno voditi daljnjoj razradi teme i odluci o lokaciji novog groblja ne samo prostorne elemente, dakle odnos prema gradu i veličinu površine koja je na raspolaganju nego i one elemente koji će u korištenju tog prostora moći biti dobrodošli ili ograničavajući, a to su osobine tla u koje će se vršiti ukop i ono što je bitno za cijelo područje Grada Ivanić-Grada, govori u smisli jedinice lokalne samouprave, to je pitanje podzemnih voda. Zato Studija obuhvaća osim prostornih i geomehaničke, dakle istraživanje nivoa podzemnih voda i pedološke istraživanje kvalitete tla. U ovom elaboratu je analizirana lokacija koja je temeljem prethodnih studija rađena u dvije faze i temeljem prethodnih analiza ona je kao potencijalna uključena u III Izmjene i dopune PP uređenja grada Ivanić-Grada nedavno usvojenog. T alokacija nalazi se na području južnog centralnog dijela, na području koje je nekada bilo namijenjeno poslovnim djelatnostima, pretežito je neizgrađeno i ima definiranu u Prostornom planu svoju osnovnu namjenu, svoju osnovnu zonu. Ono što je bilo jako važno pri razmatranju ove lokacije je pitanje izvedivosti groblja primarno u pogledu otkupa zemljišta vlasništva i onoga što je bitno da se može pristupiti čim prije realizaciji tog groblja. Unutar ovog obuhvata koji je predložen za budući urbanistički plan ako se prihvati lokacija groblja je markirana površina (u prezentaciji) koja označava zemljište u vlasništvu Grada Ivanić-Grada. Onog trenutka kad prođu te procedure koje su propisane zakonom, a bitne su za realizaciju bilo kojeg zahvata u neizgrađenom dijelu građevinskog područja, pogotovo kada je ono pretežito neuređeno, je imati mogućnost pristupiti realizaciji s obzirom na vlasništvo. Budući da je ova površina vrlo velika, da se ona najvećim svojim dijelom oslanja na trasu već parcelirane nepotpuno uređene ulice Posilovićeve, to je vrlo bitan element u ocjeni podobnosti te lokacije za namjenu groblja. Dakle Grad može krenuti u realizaciju da prethodno ne mora otkupljivati bilo koje površine. U idućim fazama izrade dokumentacije će trebati voditi računa kad se određuje faznost, odnosno etapnost, da se ona uređuje u skladu sa vlasništvom. Poznato je da je područje grada isprepleteno elementima komunalne infrastrukture kako podzemljem tako i nadzemljem, tako je situacija u tom obuhvatu o kojem se govori da je jedan zračni dalekovod 35kW, plinovod od mjerno redukcijske Ivanić 2 dalje na zapad sa svojim zaštitnim pojasom, međutim najveći dio zone groblja, čak i ovaj ispod dalekovoda je raspoloživ za korištenje te namjene, jer dalekovod sam po sebi predstavlja ograničenja samo što se visina tiče i stupnih mjesta, ali s druge strane groblje je takav sadržaj koji ne predviđa nikakvu izgradnju koja bi visinom bila ugrožena od zaštitnog pojasa dalekovoda. Ovaj zaštitni koridor magistralnog plinovoda je jedini ograničavajući, on se nalazi u jednom rubnom dijelu potencijalne zone groblja, na njemu se ne smije saditi visoko zelenilo pa će onda trebati uz posebne uvjete vlasnika plinovoda utvrditi što se fizički smije graditi ili samo uređivati kao zelena površina na tom dijelu obuhvata groblja. Kad se određivalo obuhvat, provjeravalo da li on zadovoljava vodilo se računa i o potrebama koje se, na žalost, s obzirom na zakonske odredbe odnose na planiranje za stogodišnji period sa mogućnošću realizacije I etape najmanje za 30 godina. Statistički podaci za cijelu Hrvatsku su loši. Demografski pad je kontinuiran zadnjih 20-30 godina. Slika nije bitno bolja niti u Ivanić-Gradu, on možda nešto manjom brzinom gubi stanovništvo, ali ga demografski gledano gubi, tako da je procjena potrebe površine groblja za 100 godina unaprijed jedan prilično dubiozna kombinatorika, međutim period od 30 godina je saglediv demografski i statistički. Danas na području grada Ivanić-Grada, govorim samo o naselju, na postojećim grobljima ima prosječno 80-100 ukopa godišnje u zadnjih 6 godina. Pa smo na temelju toga i kretanja broja stanovništva, broja stanovnika narednih 30 godina, odnosno projekcija za 100 godina izračunali da je, s obzirom na standarde po grobnom mjestu koliko po stanovniku kvadratnih metara, da je minimalna površina mjesta za grobove, dakle ne govorim o svim ostalim sadržajima koji groblje ima, potrebno osigurati oko 4 ha,sa svim onim osnovnim što treba jednom groblju to bi bilo negdje između 5-6 ha. Ono što proizlazi iz propisa, zakonskih odredbi, je ovaj prostor između crvene i crne crte ( u prezentaciji) to je tzv. zaštitni pojas. To je prostor unutar kojega se ne smije raditi ukopna mjesta i unutar kojega stambenih, poslovnih niti sličnih građevina. To je prostor koji ostaje pretežito zelen, dakle može biti poljoprivreda, plastenici, staklenici, uzgoj cvijeća, i unutar se može smjestiti one potrebne sadržaje za funkciju groblja kao što su prodavaonice cvijeća, svijeća i sve ono što ide k tome. Sljedeće što ću obratiti pažnju u izlaganju je stanje na terenu. Studija je obradila tri bitna elementa, to je prostor, geomehanika odnosno i osobine terena. Vidite i znate sami vjerojatno da se na neuređenim površinama vrlo često pojavljuje voda. Na području koje razmatramo je isto takva situacija da u nekim periodima, ovo je bio ožujak 2016. kada smo počeli raditi Studiju, voda zadržava na terenu. Za groblje to znači da će se trebati zahvatima u obuhvatu groblja riješiti te vode, odnosno evakuirat ju u mrežu koja postoji ili će postojat ili na drugi način tehničkim elementima riješiti da kontakt grobova sa vodom ne postoji. Propis iz pravilnika o grobljima je da je dno groba najmanje pola metra iznad najniže kvote podzemne vode. Ovdje smo imali provedene i mehaničke istražne radove, na mjestu nasuprot Švearove imamo ugrađen piezometar, kolege su ga pratili godinu dana, dobili smo neki dan završno izvješće, dakle podzemne vode se kreću od dubine od prilike minus tri metra, dakle tri metra ispod površine tla, do otprilike trideset centimetara ispod površine tla, što znači da će se tu morati tehničkim zahvatima stvar rješavati. Kada bismo procjenjivali kvalitetu ove lokacije danas ona teško da bi privukla neku posebnu pažnju, međutim ona je relativno ravna, ona ima dosta već danas vegetacije. Postojeća izgradnja je zapravo na dovoljnoj udaljenosti da se unutar one crvene linije može organizirati groblje, ovaj pojas bi ostao bez izgradnje, a ne smije se graditi ni zbog toga što tuda prolazi magistralni plinovod. Sa gornje strane proći će danas, sutra trasa županijske ceste koja na ulazu u grad zapravo postaje gradska ulica pa će se onda i njome lakše pristupiti cijelom području. Što se same lokacije tiče ona nema nekih prostornih elemenata koji bi govorili da nije podobna. Zaključno za ovaj dio, govorimo o lokaciji koja se nalazi u jugozapadnom dijelu samog naselja Ivanić-Grada. Navodi lokacije cesta, željezničkog i autobusnog kolodvora (prikaz u prezentaciji), te lokacije postojećih groblja, te navodi da u slijedu Šarampov, Centar, odnosno groblje Poljana idemo prema jednoj lokaciji koja će obuhvatiti ne samo gravitacijsko područje naselja Ivanić-Grad nego će ujedno biti i vrlo lako dostupna svim onim korisnicima ili posjetiteljima koji sa različitih strana, pogotovo kada se napravi županijska cesta, sa različitih strana same jedinice lokalne samouprave, dakle šireg Ivanić-Grada, ali i kontaktnog prostora dolaze u posjet ili u korištenje tog groblja. O tome kako smo načelno zamislili da bi to groblje oblikovno izgledalo reći će kolegica koja je krajobrazna arhitektica i napravljeno je nekoliko prijedloga u suradnji.

Gđa. Vilma Stopfer – naš prijedlog groblja s obzirom na oblik obuhvata nekako meni osobno se činilo kao ortogonalno rješenje prihvatljivo i možda najbolje za ovo područje. Kao što vidite organizirana su dva ulaza, glavni ulaz je sa Ulice Josipa Juraja Posilovića, na tom dijelu predviđena su parkirališna mjesta, nekih osamdesetak parkirališnih mjesta, tu se nalaze i kiosci predviđeni za prodaju svijeća, cvijeća i ostali prateći sadržaji uz groblje, i uz taj glavni ulaz nalazi se prostor za ispraćaj zajedno sa oproštajnom dvoranom i servisnim dijelom. Organizacija groblja je ortogonalna, radijalna tako da u središnjem dijelu se nalazi memorijalni trg koji je predviđen za parterno uređenje sa nekakvim središnjim križem, prostor za polaganje vijenaca, paljenje svijeća i od te glavne komunikacije koja ga okružuje pružaju se sporedne komunikacije koje vode do grobnih polja i do gajeva urni tako da je orijentacija vrlo jasna, pristupačna i pregledna. Drugi ulaz je sa Savske ulice predloženi sporedni ulaz koji naglašeni su i njegova aleja i sa glavnog ulaza aleja, sa drvoredima kao nekakvim akcentima u prostoru čisto za lakšu orijentaciju, za lakše snalaženje i naravno za veću ambijentalnost prostora. Zaštitni koridor od 50 m koji prema Pravilniku o grobljima mora biti od građevne čestice, znači u tom pojasu ukopa nema tako da je cijelo groblje, grobna polja i ostali sadržaji su predviđeni unutar crvenog (u prezentaciji) obuhvata tako da okolni prostor će se krajobrazno oblikovati i biti će u tom smislu oslobođen gradnje. Što se tiče same gradnje, ako govorimo o građevinama predviđena je zgrada za oproštaj koja je prizemnica zajedno sa servisnom zgradom, to je otprilike prijedlog od 600 m². Priredili smo nekoliko 3 D prikaza da malo dočaramo kako bi to izgledalo i da možda se jasnije vidi kakav je zaštitni koridor oko groblja i koliko je on udaljen od samih kuća.

Predsjednik Gradskog vijeća – navodi da su sada svi dobili napokon informaciju o izgledu budućeg groblja i njegovom pozicioniranju, nema opasnosti da će biti vrlo blizu kuća, dosta daleko je sve udaljeno od kuća tako da je ovo jako dobro što se njega tiče, a vjeruje da dijeli i mišljenje vijećnika.

Predsjednik Gradskog vijeća utvrđuje da je **Informacija – Studija nove lokacije groblja Ivanić-Grad** primljena na znanje.

**4. TOČKA**

g. Mario Mikulić – tijekom 2016. godine za sve radnike Društva su uredno isplaćene plaće kao i kao i obaveze za mirovinsko, zdravstveno i sva ostala davanja u skladu sa zakonskim propisima i Pravilnikom o radu. U Društvu je tijekom 20186. godine bilo prosječno zaposleno 30 djelatnika, od toga 9 sezonskih radnika na određeno vrijeme za održavanje javnih površina i svega ostalog što Društvo obavlja. Sufinanciranje HZZ za sezonske radnike je izostalo, odnosno Društvo mjeru nije bilo u mogućnosti koristiti iz razloga što je odabrane radnike sa HZZ-a Društvo prijavilo u radni odnos sa mjesecom ožujkom, odnosno početkom travnja radi početka vegetacije, odnosno košnje i uređivanja zelenih javnih površina i radi povećanog broja aktivnosti, a mjera Zavoda je odobrena krajem svibnja te se po osnovi prijavljenih radnika mjera više nije mogla konzumirati. Direktor Društva vodio je računa o broju zaposlenih sezonskih radnika s obzirom na financijske izvatke i mogućnostima obavljanja poslova po Ugovorima sklopljenim sa Gradom i Općinom Kloštar tako i mnogobrojnim radnim nalozima izdanim od komunalnog redara. KCIG je u periodu od siječnja do prosinca 2016. godine ostvario ukupno prihode u iznosu od 6.617.758,29 kn i rashode u iznosu od 6.438.004,45 kn pri čemu je ostvarena dobit u iznosu od 179.753,84 kn. Dostavljena je tabelarna usporedba, komparirane su godine od 2010. do 2016. godine gdje je evidentno da je Društvo od 2013. godine napredovalo u smislu financijske pozitivne realizacije gdje je 179.000,00 kn u plusu. U 2016. godini su uštedama iz tekućeg poslovanja smanjene obveze prema dobavljačima. Stanje nepodmirenih obveza prema dobavljačima, te dospjelih obveza sa PDV-o, na 31. 12.2016. godine iznosi 1.284.796,37 kn, a potraživanje od kupaca 895.217,46 kn. Razlika između obaveza i potraživanja na 31.12.2016. godine iznosi 389.578,91 kn. Sukladno navedenom potraživanja koja nisu naplaćena tu sam naveo šta je sve isknjiženo sukladno zakonskim propisima. Također je tabelarno navedena jedna komparacija sa salda unazad tri godine gdje je dug prema dobavljačima izražen 1.281.115,14 kn, obveze za PDV 3.681,23 kn, ukupne obveze iznose 1.284.796,37 kn, gdje su potraživanja od kupaca 895.217,46 kn. Tu su potraživanja od kupaca umanjena za sumnjiva i sporna u iznosu od 360.839,33 kn, dakle oni faktički mogu biti, a i ne moraju biti naplaćene, to su preuzete iz prethodnih razdoblja gdje smo utužili odnosno proveli ovršne postupke i pitanje je naplate. Kod obračuna amortizacije dugotrajne imovine Društvo koristi linearnu metodu koja je propisana čl. 12. St. 1. Zakona o porezu na dobit i kao takvo smo uredno provodili. U nastavku ovog Izvješća ono što je bitno, znači račun dobiti i gubitka je tu razrađen u okvirima kako se to i predaje u Financijsku agenciju, samo bi ponovio da je tu račun dobiti i gubitka, gdje je tu znači dobit ili gubitak za razdoblje znači 179.754,00 kn. Dalje u razradi stoji Bilanca sa razradama aktiva i pasiva gdje je prema bilješkama uz financijska izvješća za 2016. godinu, također bilješke uz Bilancu posebno razrađene onako kako treba biti po Zakonu o financijama uz Račun dobiti i gubitka sa svim detaljima razrada svih ovih financija u prilogu. U skladu sa svojim obvezama Nadzorni odbor je u izvještajnom razdoblju vršio nadzor nad vođenjem poslova Društva u čemu je uvid nad ugovorima sa izvođačima, kupnja svij osnovnih sredstava tijekom godine, donošenja odluka i akata i drugoga, te utvrdio da Društvo posluje u skladu sa Zakonom, Izjavom o osnivanju i drugim aktima Društva te odlukama Skupštine Društva. Protiv Društva i odgovorne osobe tijekom 2016. godine nema dosuđenih prekršajnih niti drugih sudskih odluka koje bi teretile trgovačko društvo Komunalni centar Ivanić-Grad d.o.o. Društvo od 30.06.2016 više ne obavlja usluge računovodstva za tvrtku Odvodnja Ivanić-Grad do.o.o., te su time značajno smanjeni prihodi Društva. Samo bi još podsjetio da je tvrtka Odvodnja Ivanić-Grad d.o.o.pripojena u zajedničku županijsku tvrtku Vodoopskrba i odvodnja Zagrebačke županije d.o.o. pri čemu je županijska tvrtka preuzela financijske obveze od KCIG u iznosu od cca 380.000,00 kn. To su bile inače investicije u vodovodnu mrežu gdje je Komunalni centar sa vlastitim financijama bio izgradio tu mreži, a poznato je da je Zakonom o vodama to ne može više biti sastavni dio takvih komunalnih tvrtki po takvim strukturama kakvo je komunalno društvo Komunalni centar i bili smo na neki način dužni po Zaključcima revizije izdvojiti to i po svim ostalim pozitivnim zakonskim propisima Vodoopskrba je otkupila tu mrežu. KCIG i Grad Ivanić-Grad zaključili su ugovor o obavljanju komunalnih djelatnosti iz Programa održavanja komunalne infrastrukture na području na način da Društvo obavlja sve djelatnosti koje su vijećnici imali priliku pročitati, ima ih poprilično, a također KCIG i Grad Ivanić-Grad su zaključili još i Ugovor o održavanju objekata u javnoj funkciji u vlasništvu Grada Ivanić-Grada za 2016. Godinu gdje su pobrojane također sve aktivnosti detaljno šta sve društvo i na koji način obavlja. Usluge koje Društvo obavlja prilikom organizacija raznih manifestacija su također pobrojane čime imate uvid šta to i na koji način komunalno društvo tijekom godine obavlja. Komunalni centar Ivanić-Grad d.o.o. i Općina Kloštar Ivanić sklopili su Ugovor o obavljanju komunalnih djelatnosti Održavanje javnih i javnih zelenih površina na području Općine Kloštar Ivanić za 2015., 2016., i 217. godinu, ove godine ističe ugovor, gdje smo sudjelovali na jednom natječaju koji smo dobili i tu smo imali godišnje prihode od 113.000,00 kn. KCIG je pravovremeno odrađivao sve zadatke više-manje, bilo je zamjerki naravno, po zaprimljenim radnim nalozima komunalnog redara od početka do kraja godine, a u prilogu je pobrojano, ako ne baš sve, ali otprilike 180 radnih zadataka koje smo mimo redovnih poslova po Ugovorima obavili pa se i iz tih materijala također može vidjeti koja je masa poslova sa ovim optimalnim brojem radnika raznoraznih struka i vještina koje oni posjeduju, znači svi moraju biti faktički, imati u sebi bar vještine najmanje i električara i strojara i fizičkog radnika za košnju. U 2016. godini je odrađeno cca 180 radnih zadataka prema nalozima komunalnog redara i drugih fizičkih osoba za koji smo također temeljem ponuda konkurirali i dobili nekakve poslove koje smo također odradili na obostrano zadovoljstvo. Učestala su dakle oštećenja od strane vandala na stupovima javne rasvjete, autobusnim stajalištima, i da sada sve to ne pobrajam, a tu je oi ova osjetljiva tema i na grobljima, na žalost svjedoci smo svake godine, što Komunalnom centru pričinjava dosta, pa i moralnu i fizičku i psihičku štetu, gdje se prijavljuju često krađe aranžmana, kidanje svih onih aranžmana koja se nalaze na grobnim mjestima pa su dosta neugodna iskustva i sa građanima, mi, na žalost, tu si ne možemo previše pomoći, a u nekoliko navrata konzultirao sam i Policijsku postaju Ivanić-Grad koji su nešto uspjeli suzbiti takve događaje. Inače Komunalni centar Ivanić-Grad od svih tih djelatnosti koje obavlja, čisti snijeg na gradskim ulicama, nerazvrstanim cestama na području Grada gdje smo Plan zimske službe razdijelili na četiri sektora, gdje tri sektora raspisujemo natječaj za dobavljača, a odrađujemo jedan manji sektor samostalno i time još dodatno prihodujemo tvrtci i nastojimo biti što likvidniji, pozitivniji financijski.

g. Krešimir Golubić – želio bi pohvaliti gospodina Mikulića i poslovanje Komunalnog centra Ivanić-Grad, ovo je jedan lijepi školski primjer kako se okreću trendovi iz negativnog na pozitivno i kako se poboljšava poslovanje poduzeća tijekom godina. Znači svi pokazatelji idu u pozitivnom smjeru, znači zaduženost se smanjuje, dobit je porasla unatoč manjim prihodima i novčani tok iz poslovnih aktivnosti je onaj dominantan koji je u poslovanju, a to je ona ključna komponenta koja stvara dodatnu vrijednost poduzeću. Evo, jako lijepo i ovaj primjer može biti i primjer recimo učenicima ekonomskog smjera da proučavaju kako se iz negativnih trendova okreću poslovne aktivnosti u pozitivne.

Prije pristupanja glasovanju utvrđeno je da je na sjednici Gradskog vijeća prisutno 9 vijećnika.

Provedenim glasovanjem konstatirano je da je jednoglasno sa 9 glasova za usvojen

**Z A K LJ U Č A K**

**o prihvaćanju financijskog izvješća i izvješća o poslovanju trgovačkog društva**

**Komunalni centar Ivanić-Grad d.o.o za 2016.**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**5. TOČKA**

Gđa. Maja Rodić Škondro – U 2016. godini Dječji vrtić Roda nabavio je dugotrajne imovine u vrijednosti 76.252,00 kn. Od toga je Zagrebačka županija subvencionirala iznos od 17.282,30 kn, a iz fondova je dobiven iznos od 25.000,00 kn u ukupnoj subvenciji od 45.282,30 kn. Najveći troškovi vezani su za plaću i ukupan trošak djelatnika, neto iznosi, doprinosi i prijevozi, iznose 300.197,77 kn, troškovi provođenja kraćeg programa sporta koji je u cijeni vrtića iznosi 28.150,00 kn, trošak hrane iznosi 108.242,28 kn, troškovi edukacije i seminara 26.601,41 kn, ostali troškovi su vezani na održavanje vrtića i režijske troškove, amortizacija u 2016. godini računata je po ubrzanoj stopi te ona iznosi 59.104, 85 kn. Prihodi su vezani na uplate roditelja, te subvencija općina. Obzirom da u 2016. godini, iako smo limitirani od strane Grada na 32 djece, nismo dosegli taj broj od 32 djeteta, ali ono što nas je vadilo van je svakako suradnja sa drugim općinama koja je, na žalost, kratkoročna. U 2016. godini ukupni prihodi od roditelja uz sve odobrene popuste i provođenje kraćih programa u cijeni vrtića iznose 278.081,46 kn, dok su prihodi od Grada Ivanić-Grada 495.050,00 kn, prihodi od Općine Križ 9.750,00 kn, prihodi od Općine Brckovljani 8.500,00 kn i prihodi od Općine Kloštar Ivanić 9.590,00 kn. Obveze na dan 31.12.2016. godine su obveze prema dobavljačima, računi za mjesec prosinac plaćeni u siječnju 2017. godine, te plaća za prosinac koja je isplaćena u siječnju 2017. godine. Dobitak 2016. godine 15.401,00 kn, a porezna osnovica se uvećava zbog 30% nepriznatih troškova korištenja osobnih automobila za put na edukacije na koje se plaća porez na dobit, a umanjuje za troškove obrazovanja. Iz toga proizlazi porezna osnovica 17,40 kn te porez na dobit u iznosu od 3,48 kn. Predujmovi za 2017. godinu poreza na dobit u iznosu od 18% iznose 231,07 kn mjesečno jer se predujam plaća na poreznu osnovicu a to su troškovi obrazovanja. U 2016. godini osigurali smo status Tolerantan vrtić kroz projekcije Hello to the world u koji smo se uključili i ove godine i koji ćemo nastaviti. Planirano je predstavljanje Grada i vrtića na međunarodnom stručnom skupu 17. studenog ove godine i iduće godine u Sloveniji. To je ukratko, te bi htjela samo pohvaliti sve djelatnice vrtića koje se, zajedno sa mnom, trude da postavimo vrtić na zdravi temelj.

Prije pristupanja glasovanju utvrđeno je da je na sjednici Gradskog vijeća prisutno 9 vijećnika.

Provedenim glasovanjem konstatirano je da je jednoglasno sa 9 glasova za usvojen

**Z A K LJ U Č A K**

**o prihvaćanju Izvješća o ostvarivanju godišnjeg plana i programa rada Dječjeg vrtića Roda za pedagošku godinu 2016./2017.**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

 **6. TOČKA**

Gđa. Marina Čalušić – navodi da je dobila naputak da bude kratka te nastavlja da će se potruditi da kaže osnovno što je bitno za ovu godinu i što smatra da je nekakva , recimo, posebna zasluga, a možda i male promjene donijete nakon što je preuzela ravnateljsku funkciju, a ujedno je skratila malo i financijsko izvješće da ne zamara s brojevima jer vjerojatno su svi dobili pa si mogu pogledati. Što se tiče samog rada navodi da su uspjeli ove godine, znači 2016./2017. upisati svu djecu. To je bio veliki plus i na iznenađenje drugih vrtića koji imaju liste čekanja, uspjeli su sve upisati, ostalo je troje djece neupisano nakon natječaja, s tim da su dva odbila upis, a nakon natječaja se još prijavilo 26 djece, od toga se 19 tokom godine uspjelo upisivati kako su se djeca povremeno ispisivala tako se vršilo upise. Programi koji jesu već godinama i rade se stvarno kvalitetno programe, između ostalog osim klasičnih programa radi se trening socijalnih vještina, integrirane programe, etno tradicijski program je ove godine saživio konačno zbog dobre prezentacije roditeljima i što su ove godine 2016./2017. malo poboljšali facebook stranicu i web stranicu koja je bila zastarjela i napravljena je nova stranica gdje su roditelji dosta dobro informirani tako da se uspjelo 38 djece uključiti u kraći program etno tradicijski i već sa tim programom nastupali na manifestacijama Grada. Zatim je napravljena evaluacija i praćenje postignuća, provedeno je putem ankete za roditelje, o vrednovanju kvalitete rada vrtića, zadovoljstvo roditelja sa organizacijom rada i kvalitetom komunikacije odgojno obrazovnih djelatnika i ta anketa je pokazala da su roditelji uglavnom većinom zadovoljni sa radom vrtića, komunikacijom djelatnika, a sve one male nedostatke će ispraviti. Zatim navodi da je često puta čula ovdje na Gradskim vijećima da se pita za radno vrijeme pa su i zbog toga proveli anketu o radnom vremenu vrtića gdje su nakon ankete vidjeli da je potreba za vrtićem zadovoljena, znači da zadovoljavaju potrebe roditelja za boravkom djeteta u vrtiću. Ove 2016./2017. godine navodi da je ona isključivo pokušala voditi brigu o sigurnosti djece, to je nekako primarni zadatak, a s obzirom da već godinama nitko nije vodio brigu o sigurnosti igrališta. Navodi da je u stvari zatekla poprilično loše stanje što se tiče sigurnosti igrališta i opasno čak po život djece, tako da je angažirala firmu koja je odradila inspekcijski nalaz gdje se pokazalo da su sprave u jako lošem stanju, da uopće ne zadovoljavaju kriterije europskog standarda i tu će raditi sada izmjene, neke sprave su već uklonjene jer su trule, znači nitko nije provjeravao sigurnost igrališta. Obnovljena je i uređena fasada u centralnom objektu, toplinsku izolaciju uz pomoć Grada, a vrtić je sudjelovao sa 70.000,00 kn u uređenju stolarije na Posavskim Bregima, znači financirali su taj dio za projektnu dokumentaciju. Osim što je zatekla loše stanje uređenja vrtića samoga što se tiče uređenja zidova i unutarnje stolarije, kuhinja je bila već toliko u lošem stanju da su došli u situaciju da nemaju na čemu kuhati tako da su ove godine uspjeli nabaviti zamjenske kuhinjske aparate, strojeve u vrijednosti od 97.600,00 kn. Uz pomoć roditelja su uspjeli, uz pomoć sponzorstva, obnoviti igrališta u smislu izgradnje sjenica, pergola, uređenja prostora vrtića, igrališta, uz pomoć volonterskog kluba i uz pomoć roditelja i odgajatelja. Zatim su financirali za svaku skupinu 2.000,00 kn didaktičkog materijala koji se nije nabavljao unazad tri godine što znači da su skupine bile poprilično loše, materijalno okruženje je bilo poprilično loše, tako da su evo i ove godine to uspjeli ostvariti. Ove godine je pojačano i usavršavanje djelatnika, znači odgajatelji su više išli na seminare, a i samim tim prezentirali ih izvan vrtića na stručnim seminarima, stručnim skupovima u Zadru, pa zbog toga će se poslije vidjeti da su tu nešto bile stavke za seminare pojačane jer to nisu mogli predvidjeti, a željeli su da odgajatelji koji prođu na natječaju prezentiraju ih vani izvan vrtića. Tokom ove godine provedeno je niz konkretnih mjera, posebno nabave namirnica, potrošnog materijala od povoljnijih dobavljača koje su rezultirale velikim uštedama u potrošnji potrošnog materijala, namirnica, usluge telefona, popravci, troškovi prijevoza i tu su napravljene poprilično dobre uštede. Velike su uštede u potrošnji plina, što se sada već vidi, zbog toplinske fasade. Vrtić je sudjelovao na nekoliko natječaja INA, HEP-a, internim natječajima INE i uz pomoć donacija raznih donatora uspjeli obogatiti materijalno okruženje vrtića. Tokom godine četiri odgojitelja zasnovali su radni odnos na neodređeno radno vrijeme kao jedno radno vrijeme spremačice, švelje, pralje. Prava radnika poštivana su u svakom segmentu. Organizacija rada u slučaju izostanka djelatnika zbog privremene odsutnosti sa posla odvijala se neometano. Prezentacija rada vrtića putem Internet stranice, Radio Ivanića, stručnih članaka u školskim novinama, portala Volim Ivanić kao javnim nastupima na važnim manifestacijama Grada Bučijadi, Fašnik u Ivaniću, Dani grada, Festival igračaka pridonijeli su promociji vrtića na području šire okolice. Na kraju mogu se pohvaliti sa štampanjem Šaptalice, časopisa u kojem su približili građanima programe, aktivnosti i sadržaje koje vrtić nudi korisnicima usluga. Ekološko djelovanje vrtića je poznato jer je osvojio zlatni status, a sada se radi na tome da osvoji platinasti status i ove godine bi trebali i to napraviti. Ukratko je informirala o stanju prihoda, te navodi da je ostvareno 8.648.386,57 kn prihoda i 8.779.528,85 kn rashoda. Ukupan manjak iznosi 131.143,48 kn. Naglašava da su imali nekih nepredviđenih situacija, odnosno malverzacija i da im je zbog toga taj manjak prihoda od 131.143,00 kn odnosi se na izdatke za neplanirane troškove kao što je revizija koju su morali angažirati zbog učinjenih malverzacija. Ukupan manjak je, koji je napravljen na plaćama, odnosno koji je ukraden, je bio 87.439,39 kn. Plaće za redovan rad veće su za 1,9% zbog malverzacija na plaćama i uzimanja zamjena za bolovanja, jer ne mogu jednostavno funkcionirati kada puno kolegica ode na bolovanje, mora se organizirati zamjene. Ostali rashodi za zaposlene veći su za 27,6% zbog isplate božićnica, regresa, darova i jubilarnih nagrada, ispoštivana su sva materijalna prava zaposlenika. Rashodi za službena putovanja i stručna usavršavanja su veći zbog češćih odlazaka na seminare u odnosu na prethodnu godinu, to je ono što je navela da su kolegice prošle na natječaju i taj put u Zadar je bio poprilično i skup i tu se nešto više potrošilo. Prihodi od stambenih objekata iznose 10.427,91 kn ali ih se ne može priznati u prihode jer se sav iznos moralo uplatiti u državni proračun, inače 55%, jer ti prihodi nisu uplaćivani od 2013. godine, te nadalje sav ostvareni prihod se mora uplaćivati dok se ne anulira zakašnjele rate. To je ukratko o stanju i prihodima i rashodima.

g. Željko Brezovečki – prije svega želi se osvrnuti na ovo izvješće ravnateljice Dječjeg vrtića Ivanić-Grad, prije svega pohvaljuje na ustrajnom radu što jest vidi se da je zapravo Dječji vrtić Ivanić-Grad na pravom putu. Za kolege vijećnike koji su sada tek stigli u vijeće, do prije četiri godine imali smo otuđivanje novaca od strane ravnateljice, bilo je problema sa šeficom računovodstva što je zatečeno i za vrijeme nove ravnateljice, pa kao što se čulo jedan veliki dio novaca još se potražuje putem Suda, pa evo zanima ga u kojem je to postupku, a kao što se moglo ćuti i 90.000,00 kn se ulaže samih svojih sredstava znači u nabavu bilo čega što treba za vrtić što do sada to nikad nije bilo i uvijek se tražilo od strane Grada i nikad nije bilo dosta zato što se putovalo avionima, išlo se svukud, a najviše je završavalo u džepovima onih koji to ne bi trebalo tako biti. Pohvala ravnateljici još jedanput na uzornom i nada se da će naša djeca i naši roditelji biti zadovoljni sa njenim vođenjem, a i djeca da će imati sve ono što im je potrebno da budu sigurna i da se imaju gdje igrati u našem Dječjem vrtiću u Ivanić-Gradu, a tako i u vrtiću Rodi.

Gđa. Marina Čalušić – zahvaljuje na pohvalama, mora istaknuti da je kao odgajatelj često puta tražila npr. ljepilo, nije bilo, nema ovog nema onog, mora sada reći da stvarno odgajatelji imaju sve što je potrebno za rad i da nikad nije bilo rečeno da nečega nema i da nešto se ne može nabaviti što se tiče potrošnog materijala za djecu. Što se tiče ovog predmeta bilo je jedno ročište na kojem je okrivljenica priznala, ne može puno govoriti o slučaju zato što se još vodi sudski postupak, ali samo može reći da je ona priznala krivnju i da je priznala i čak vratila jedan dio iznosa koji je sada na jednom zaštićenom računu koji se ne smije dirati, ali osporava jedan iznos koji sad sudski vještak bi trebao doći kroz mjesec vjerojatno studeni i onda bi trebao on kao utvrditi da li je to taj iznos iako je u vrtiću bila revizija, neovisna revizorska kuća koja je utvrdila točan iznos otuđenih sredstava, ali normalno ona se pokušava braniti, možda pokušava okriviti bivšu ravnateljicu, no osobno sada to stvarno ne može tvrditi zašto ona osporava taj iznos jer je bilo tu svakakvih makinacija, od krivotvorenja do otuđivanja za svoju korist. Sada se čeka drugo suđenje, to dosta dugo traje, to sad traje više od godinu dana, sudovi su takvi kakvi jesu, vrtiću bi ta sredstva dobro došla da si još nešto kupi, ali ne smiju to koristiti dok ne bude riješen sudski postupak.

g. Lovorko Matković – prije svega pohvaljuje i jedan i drugi izvještaj, znači od Dječjeg vrtića Roda i Dječjeg vrtića Ivanić-Grad, smeta ga ova slika groblja iza što je nitko neće maknuti, razgovara se o vrtićima koji su popunjeni 105%, Dječji vrtić u Ivanić-Gradu popunjen je sa upisom djece 105%. Na koji način onda se misli zadržati mlade u Ivaniću, a nemaju mogućnost upisa u vrtić kada to zažele.

Predsjednik Gradskog vijeća – misli da situacija i nije baš tako da nemaju, vrlo mali je broj onih koji čekaju ili čekaju iz razloga što djeca nemaju voljno dobi, odnosno nisu za jasličku skupinu, no u svakom slučaju hvala gospodinu Matkoviću.

Prije pristupanja glasovanju utvrđeno je da je na sjednici Gradskog vijeća prisutno 10 vijećnika.

Provedenim glasovanjem konstatirano je da je jednoglasno sa 10 glasova za usvojen

**ZAKLJUČAK**

**o prihvaćanju Izvješća o realizaciji godišnjeg plana i izvedbenog programa rada Dječjeg vrtića Ivanić-Grad za pedagošku godinu 2016./2017. i financijskog izvješća Dječjeg vrtića Ivanić-Grad za 2016. godinu**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**7. TOČKA**

g. Igor Mužina – pozdravlja ispred sportaša, sportskih djelatnika grada i svoje osobno ime, zadovoljstvo mu je predočiti rad sportskih udruga u 2016. godini, nastojat će biti kratak, bilo bi jako dugačko izvješće jer svaka utakmica, svaki turnir, svako događanje može biti jedan projekt za sebe koji se može posebno prezentirati. U okviru Gradske zajednice u 2016. godini djeluje 16 sportskih klubova sa preko tisuću aktivnih sportaša, što se tiče kolektivnih sportova 36 sportskih ekipa je u sustavu natjecanja. Klubovi članovi Zajednice svakodnevno odrade 50 sportskih treninga, 30 utakmica i turnira svakog vikenda. Članice su bili klubovi Škola nogometne mladeži NK Naftaš Ivanić sa ukupno 9 ekipa i natječu se u 9 liga. Najznačajnije rezultate postižu ekipe mlađih i starijih pionira. Muški rukometni klub sa 7 ekipa u 7 liga, a seniorska ekipa natječe se u 1. Ligi. Navodi da govori rezultate 2016. godine s obzirom da je Izvješće za 2016., u međuvremenu su se neke promjene i dogodile u smislu pozitivnog rezultata. ŽRK je nastupao u 2016. sa 7 ekipa u 8 liga. Ekipa djevojčica rođenih 1998. je brončana na Prvenstvu Hrvatske, a seniorke su nastupale u 3. ligi. Poznato je da su se u međuvremenu plasirale u 1. ligu. Košarkaški klub Ivanić nastupa s ukupno 5 ekipa u 6 liga. Seniori su ostvarili plasman u viši stupanj natjecanja te se natječu u A ligi. Odbojkaški klub Ivanić nastupa s ukupno 4 ekipe u 4 lige. Seniorska ekipa izborila je prvim mjestom u 3. ligi plasman 2A. ligu. Karate klub Mladost natječe se na 40-tak turnira godišnje, imaju 3 državna prvaka u borbama i 2 reprezentativca. Kickboxing klub Ivanić natječe se na 20-tak turnira godišnje, osvojili su dvije bronce na Europskom prvenstvu, te imaju 11 državnih prvaka. Biciklistički klub Ivanić natječe se na 20-tak utrka godišnje, te su organizatori Memorijala Stjepana Grgca. Kuglački klub Zanatlija Ivanić natječe se u 2. kuglačkoj ligi. Teniski klub Ivanić '92. nastupa sa seniorskom ekipom u 3. ligi dok se mladi natječu pojedinačno na turnirima. U 2016. godini nastupili su u kvalifikacijama za 2. Ligu. Uspješno organiziraju rekreativnu ligu koja okuplja 70-tak rekreativnih igrača, te su najaktivniji klub rekreativnog sporta u gradu. Šahovski klub Ivanić nastupa sa seniorskom ekipom u 3. ligi dok se mladi natječu pojedinačno na turnirima. Streljačko društvo Fazan Topolje nastupa sa seniorskom ekipom u Kup sustavu natjecanja i pojedinačnim prvenstvima. Streljački klub Ivanić nastupa na pojedinačnim prvenstvima u samostrelu. Auto karting klub Ivanić nastupa godišnje na 11 utrka. Tu su još Športsko ribolovno društvo Lonja i Aikido klub Ivanić koji nisu u sportskom sustavu natjecanja, ali su aktivni u svome radu. Uz redovita natjecanja tokom godine iz sustava što liga što drugih sustava natjecanja u gradu se održavaju manifestacije od šireg značaja županijskog, državnog i međunarodnog. To su Međunarodni karate turnir „Mladost, Euro kup u samostrelu, Memorijalni rukometni turnir Antonio Matijević, Odbojkaški turnir Lipanj u Ivaniću, Turnir Ulične košarke u lipnju, Biciklistička utrka „Memorijal Stjepana Grgca“, Međunarodni rukometni turnir za djevojčice, Međunarodni turnir za limaće - nogomet, Kup Grada Ivanić-Grada u gađanju letećih meta, Otvoreno prvenstvo Ivanića u tenisu, te u organizaciji zajednice Proglašenje najboljih sportaša i sportskih djelatnika. U svom radu zajednica podupire i školovanje kadrova, prije svega trenerske struke, u okviru svojih mogućnosti, ne u punom iznosu nego recipročno po potrebama klubova sukladno mogućnostima zajednice. Provodi se i financiranje polaznika Više trenerske škole u suradnji sa županijskom zajednicom. Županijska zajednica osim tog financijskog pomaganja pomaže i određene manifestacije već pobrojane u prethodnom tekstu, dakle sufinancira Međunarodni karate turnir „KUP Mladosti“, Memorijal Stjepana Grgca, Euro cup u samostrelu, Međunarodni nogometni turnir za limaće i Memorijalni rukometni turnir Antonio Matijević. Isto tako sukladno kvaliteti i kvantiteti omladinskog pogona određenih krugova sufinancira rad Škole nogometne mladeži Naftaš Ivanić, Karate kluba Mladost, Muškog rukometnog kluba Ivanić, Ženskog rukometnog kluba Ivanić te Košarkaškog kluba Ivanić. U programu stipendiranja Zajednice županijske imali smo jednog našeg perspektivnog sportaša mimo stipendija sportaša koji imaju stipendije automatizmom jer su kategorizirani u prvu, drugu i treću kategoriju HOO-a. HOO ima jako dobru suradnju sa GZŠU Ivanić-Grad, u protekloj godini GZŠU je uspjela u suradnji sa HOO u okviru programa „Aktivne zajednice“ ujedinjavanjem sredstava Grada i njihovih sredstava u pedeset postotnim iznosima osigurati nabavku fitness opreme koja je u međuvremenu i postavljena na Sportskom parku Zelenjak i pokazala se vrlo univerzalna, dakle ne samo za sportaše, ne samo za rekreativce koji su aktivni već saznanja govore o tome da su se kroz taj sportski fitness park aktivirali ljudi koji nikad nisu bili sportski aktivni. Sportska zajednica upravlja sportskom dvoranom Žeravinec, klubovi su koristili dvoranu u maksimalnom broju sati recipročno obujmu veličine natjecateljskih pogona uz minimalna sredstva za najam. Što se tiče dvorane Žeravinec u protekloj godini okončan je projekt izgradnje kotlovnice za sportsku dvoranu Žeravinec što će u tom trenutku uvelike olakšati financijsko poslovanje Zajednice, vidjet će se kasnije u financijskom izvještaju da se to pokazalo točnim, u ovoj 2017. godini trebalo bi se pokazati u puno značajnijem obimu jer ono se odnosilo u protekloj godini tek za jesenski dio grijanja, znači korištenje te kotlovnice . U gradu, kao što je vjerojatno poznato, borave i mnoge reprezentativne selekcije, pa je u protekloj godini GZŠU bila organizator priprema odigravanja mnogih prijateljskih utakmica, bila je na kompletnim pripremama muška seniorska rukometna reprezentacija uoči Europskog prvenstva odigravši utakmicu sa Slovenijom. U drugom dijelu godine bili smo domaćini i ženskoj seniorskoj rukometnoj reprezentaciji, a tokom godine više reprezentacija mlađih kategorija je dolazilo na pripreme. Odigrane su utakmice s Japanom i Crnom Gorom, a u lipnju je ugošćena košarkaška kadetska reprezentacija koja je odigrala dvije utakmice sa selekcijom Turske. Može se zaključiti na kraju da je 2016. Bila bolja od 2015. I tako na sreću se zaključuje svake godine, svaka je bolja u odnosu na prethodnu, nada se da će se tako uspjeti nastaviti i u budućnosti uz potporu Grada koja nikad nije izostala. Grad ima 11 reprezentativaca i 3 reprezentativna trenera. Što se tiče financijskog izvješća isti je dostavljen u pisanom obliku, te samo naglašava neke stvari koje su za izdvojiti, te navodi a su u 2016. Prihodovali od proračuna Grada 1.506.047,12 kn što iznosi 7% povećanje a odnosi se većinom na sredstva koja su objedinjavana sa HOO za njihov natječaj i nešto za boravak reprezentacije. Prihodi od poslovanja su 163.285,00 kn i nenaplaćena potraživanja 8.200,00 kn, te su ukupni prihodi 1.678.089,65 kn što iznosi 5 postotno obećanje. Manjak u prethodnoj godini koji se iskazuje u rashodima, dakle u 2016. godinu se ušlo sa manjkom od 47.089,97 kn, navodi da to govori zato što će se kasnije vidjeti da je uspješno anulirano. Materijalni troškovi bili su u iznosu 589.918,35 kn što je za 33% povećanje jer ovdje su iskazane i organizacije utakmica reprezentacije kao i fitness oprema dio od 76.043,12 kn. Dotacije klubovima bile su u 2016. godini 715.280,00 kn što je jednaki iznos kao i 2015. a raspodijeljeno je po klubovima na osnovu kriterija kojima su bodovane kvaliteta i kvantiteta pojedinog kluba. Troškovi sportske dvorane Žeravinec u koje ulazi električna energija, plin, grijanje, voda , smeće, sredstva za čišćenje, potrošni materijal, osiguranje, servis raznih instalacija, protupožarnih aparata, određeni popravci, aparatura, oprema i ostalo iznosili su 240.594,68 kn što je 31% manje u odnosu na 2015. godinu. Električnu energiju uspjelo se smanjiti za 18%, plin za 29%, tu se odnosi na ono što je prethodno govorio o kotlovnici, vrlo je značajna ušteda, 67.000,00 kn se uspjelo na osnovu toga uštedjeti u odnosu na prethodnu godinu i zbog toga se uspjelo anulirati minus koji je bio početkom 2016. godine. Sveukupno prihodi su bili 1.678.089,65 kn, ukupni rashodi 1.669.094,08 kn i bio je višak prihoda od 8.995,57 kn.

g. Željko Brezovečki – iščitavajući kroz ovo izvješće prije svega želi skrenuti pažnju gospodinu da kada bude išao na Sportski park Zelenjak da treba još na novom igralištu staviti dva, tri koša tamo na umjetnoj travi i dvije kante kada se održava nešto pa da imaju djeca kamo odložiti da ne bacaju po tribinama, to je onako lako rješivo, a Izvješće o financijskom poslovanju, odnosi se pod prihode pod točkom 5., kaže nenaplaćena potraživanja 8.720,00 kn pa ga zanima što je to. Drugo što ga zanima , a zanima ga znači kada se gleda u ovom izvješću na kraju piše obveze plaćanja pa kaže minus 76.211,08 kn to ga zanima prije svega na šta se odnosi i na koje to dobavljače, to ga zanima i treće pitanje zanima ga koliko je zaposlenika ovdje? Što znači ovako, navedeno je da trošak plaća iznosi 323.071,14 kn pa bi ga zanimalo na koliko se radnika rasporedi taj iznos.

g. Igor Mužina – zahvaljuje na pitanjima, te navodi vezano na dio opaski o Zelenjaku da GZŠU ne upravlja u ovom trenutku Sportskim parkom Zelenjakom, ali proslijediti će dalje i potruditi se da ovaj dio Zelenjaka funkcionira funkcionalnije pa utjecati na nekoga tko će to opremiti. Što se tiče pitanja za financijski izvještaj ono je tako strukturirano, prvo pitanje, dakle 8.720,00 kn se odnosi na neplaćene račune koji se odnose na 12 mjesec, u smislu najma dvorane i najma poslovnog prostora, dakle to je ono što je plaćeno kasnije i zato je ovdje iskazano na kraju kao plus 8,200,00 jer je u mjesecu siječnju to sve naplaćeno, a odnosi se na dvanaesti mjesec. Isto tako i obveze plaćanja od 76.211,08 kn se odnose na režijske troškove koji su plaćeni u siječnju mjesecu, jer je stanje na 31.12.2016. Što se tiče pitanja o plaćama, tri su zaposlenika, dakle glavni tajnik, domar i spremačica u dvorani.

g. Krešimir Golubić – zahvaljuje, evo i kao sportski djelatnik i kao gradski vijećnik želi pohvaliti rad Gradske zajednice športskih udruga upravo zbog nepristranosti i zbog stručnosti, to je jedan detalj, a drugi jako važno je šta u Gradskoj zajednica potiče se raznolikost sporta i pristupa prema različitim sportovima, i želi još jedan detalj dodati, da ovaj sustav funkcioniranja Gradske zajednice je jedan pozitivan primjer koji se i kopira u drugim gradovima i drugim mjestima Zagrebačke županije, a uz ovaj izvještaj misli da bi možda bilo dobro dodati informaciju ako imamo tisuću aktivnih sportaša, znači informaciju koliko mladih stanovnika građana Ivanić-Grada je obuhvaćeno sportom, ako gledamo statistički do 18 godina starosti, znači do kraja srednje škole recimo i imamo 2500 građana, znači od 14500 stanovnika 2500 stanovnika je mlađe od 18 godina i 1000 sportaša obuhvaćeno u sportskom sustavu, a njega zanimaju ono sportaši koji nisu obuhvaćeni u sportskom sustavu. Znači čisto kao da ukaže na jednu informaciju šta je sa tom mladeži i sa tim dijelom naše populacije, čime se oni bave ako se ne bave sportom. Da li se bave znanošću, umjetnošću, nekim hobijima? Njemu bi bilo drago da se bave. Još jedan zadnji detalj, htio bi ukazati na discipliranost mladih ljudi kod recimo bavljenja tjelesnim odgojem u npr. Srednjoj školi Ivan Švear. Po njegovim informacijama recimo čak pola, od trećine do pola učenika uopće ne vježba tjelesni jer imaju neku poštedu, izgovor, ne zna već što. Nekad je bila sramota da čovjek ne vježba tjelesni kada cijeli razred vježba, a danas od razreda pola do trećine učenika uopće ne vježbaju tjelesni i to je jedno pitanje kao retoričko, znači pošto su mladi naša budućnost, a nisu u takvom trenažnom sustavu, u sustavu sporta kako, znači, pristupiti toj informaciji?

Prije pristupanja glasovanju utvrđeno je da je na sjednici Gradskog vijeća prisutno 10 vijećnika.

Provedenim glasovanjem konstatirano je da je jednoglasno sa 10 glasova za usvojen

**ZAKLJUČAK**

**o prihvaćanju Izvješća o radu i izvješća o financijskom poslovanju Gradske zajednice športskih udruga za 2016**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**8. TOČKA**

Predsjednik Gradskog vijeća navodi da je izvjestitelj po predmetnoj točki trebao biti g. Rupčić koji se opravdao obzirom da ima zdravstvenih problema, no kako je dostavljeno Izvješće u pisanom obliku otvara raspravu o istom ukoliko se netko želi javiti za riječ pa će se dobiti odgovor u pisanom obliku.

Prije pristupanja glasovanju utvrđeno je da je na sjednici Gradskog vijeća prisutno 10 vijećnika.

Provedenim glasovanjem konstatirano je da je jednoglasno sa 10 glasova za usvojen

**Z A K LJ U Č A K**

**o prihvaćanju financijskog izvješća i**

**izvješća o poslovanju trgovačkog društva Ivaplin d.o.o.**

Zaključak prileži zapisniku i čini njegov sastavni dio.

Napomena: Zaključak je u istovjetnom tekstu usvojen na sjednici Gradskog vijeća, a vijećnicima je dostavljen u materijalima za sjednicu Gradskog vijeća.

**9. TOČKA**

g. Milivoj Maršić – uvodno navodi da se radi o Odluci koja je vrlo kratka te će je pročitati u cijelosti, radi se o Odluci o izmjeni Odluke o vrijednosti boda za obračun komunalne naknade Članak 2. mijenja se i glasi: Vrijednost boda za obračun komunalne naknade iznosi 0,39 kn/m2 mjesečno, odnosno 4,68 kn/m2 godišnje i ostali članci odluke o vrijednosti boda za obračun komunalne naknade ostaju neizmijenjeni. Inače, komunalna naknada se obračunava primjenom četiri elementa, znači sama površina, kvadratura prostora, zatim koeficijent namjene, treća je ta vrijednost boda koji se sada mijenja i četvrto je koeficijent zone u odnosu na kojem je dijelu grada.

Predsjednik Gradskog vijeća – navodi da su vijećnici vidjeli u obrazloženju Odluke za što se koristi i za što se planira koristiti znači ova komunalna naknada obzirom da je slijedi, to pročelnik nije pročitao, da je pred nama period povećanih investicija vezano uz aglomeraciju i uz sve druge aktivnosti Grada u projektima, nerazvrstane ceste, javne rasvjete, iz komunalne naknade se to sve skupa financira.

Prije pristupanja glasovanju utvrđeno je da je na sjednici Gradskog vijeća prisutno 10 vijećnika.

Provedenim glasovanjem konstatirano je da je jednoglasno sa 10 glasova za usvojena

**ODLUKA**

**o izmijeni Odluke o vrijednosti boda za izračun komunalne naknade**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima dostavljena u materijalima za sjednicu Gradskog vijeća.

**10. TOČKA**

g. Željko Brezovečki – Odbor za izbor i imenovanje jednoglasno je donio Zaključak o prihvaćanju prijedloga slijedeće Odluke Odluka o izmjeni Odluke o izboru predsjednika i članova Odbora za statut i poslovnik. U Odluci o izboru predsjednika i članova Odbora za statut i poslovnik donesena je na Konstituirajućoj sjednici Gradskog vijeća Grada Ivanić-Grada održanog dana 6. lipnja 2017. godine, KLASA:021-05/17-01/3, URBROJ:238/10-02-01-01/1-17-9 i Odluci o dopuni Odluke o izboru predsjednika i članova Odbora za statut i poslovnik od 20. srpnja 2017. godine, KLASA:021-05/17-01/4, URBROJ:238/10-01-17-2, mijenja se član pod rednim brojem 5. Stjepan Klak, te se umjesto imenovanog izabire član koji slijedi a to pod točkom 5. Tomislav Kunovec, stavak 2 ova Odluka stupa na snagu danom donošenja, a objavit će se u Službenom glasniku Grada Ivanić-Grada.

Prije pristupanja glasovanju utvrđeno je da je na sjednici Gradskog vijeća prisutno 10 vijećnika.

Provedenim glasovanjem konstatirano je da je jednoglasno sa 10 glasova za usvojena

**O D L U K A**

**o izmjeni Odluke o izboru predsjednika i članova**

**Odbora za statut i poslovnik**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

1. **TOČKA**

g. Milivoj Maršić – u uvodnom obrazloženju navodi da se pred vijećnicima nalazi Odluka o odobravanju financiranja i pokretanja izgradnje građevine infrastrukturne namjene-Šetnica uz rijeku Lonju-II uporabna cjelina – od Omladinskog do Tomislavovog mosta i u istoj se predlažu četiri članka, 1. Članak kojim se odobrava financiranje navedene građevine koja je na temelju građevinske dozvole izdane od strane Zagrebačke županije, Upravnog odjela za prostorno uređenje, a u skladu s glavnim projektom glavnog projektanta Bernarde Silov. Članak 2. – vrijednost investicije po provedenom otvorenom postupku javne nabave iznosi 3.465.854,39 kn, a taj iznos će se sufinancirati od strane Hrvatskih voda u iznosu 2.283.164,43 kn temeljem Ugovora o sufinanciranju radova uređenja i stabilizacije nasipa rijeke Lonje u Gradu Ivanić-Gradu – obuhvat od Omladinskog do Tomislavovog mosta koji je zaključen 3. listopada 2017. godine između Hrvatskih voda i Grada Ivanić-Grada. U Članku 3. Odluke se kaže da je temelj Odluke o odabiru najpovoljnije ponude za izvođenje radova izgradnje navedene građevine po provedenom otvorenom postupku javne nabave kao najpovoljnija odabrana je ponuda trgovačkog društva Cvipek d.o.o.iz Ivanić-Grada. Temeljem svega navedenog prijedlog je da Gradsko vijeće ovlasti Gradonačelnika za poduzimanje svih daljnjih radnji, potpisivanje ugovora i svih potrebnih isprava vezano za daljnju realizaciju izgradnje navedene građevine.

Prije pristupanja glasovanju utvrđeno je da je na sjednici Gradskog vijeća prisutno 10 vijećnika.

Provedenim glasovanjem konstatirano je da je sa 9 glasova za i 1 suzdržanim glasom usvojena

**O D L U K A**

**o odobravanju financiranja i pokretanju izgradnje građevine infrastrukturne namjene – Šetnica uz rijeku Lonju – (II. uporabna cjelina - od Omladinskog do Tomislavovog mosta)**

Odluka prileži zapisniku i čini njegov sastavni dio.

Napomena: Odluka je u istovjetnom tekstu usvojena na sjednici Gradskog vijeća, a vijećnicima je dostavljena u materijalima za sjednicu Gradskog vijeća.

**12. TOČKA- RAZNO**

Pod točkom Razno nije bilo pitanja niti prijedloga

Sjednica Gradskog vijeća Grada Ivanić-Grada dovršena je u 18.30 h.

Zapisnik sastavila Predsjednik Gradskog vijeća

Nikolina Mužević Željko Pongrac, pravnik kriminalist